Shelby singkirkan pilihan utama kejohanan

PEMAIN di ranking ke-116 dunia, Shelby Rogers mengejutkan pilihan utama kejohanan  yang juga rakan senegara dari Amerika Syarikat (AS) Sarena Willams pada saingan suku akhir di Terbuka Top Seed, awal pagi semalam.

Dia menyingkirkan Serena  untuk terus mara ke peringkat separuh akhir dengan 1-6, 6-4, 7-6 (7/5) dalam aksi dua jam dan tujuh minit, serta mengetepikan juara Grand Slam 23 kali itu menerusi servis kemenangan.

Kekalahan itu merupakan kekalahan pertama Sarena kepada lawan luar dari kelompok ranking 100 Teratas WTA sejak 2012.

“Ia adalah impian setiap kanak-kanak untuk bangkit melakukan sesuatu seperti ini. Keadaan pelik. Situasi pelik. Tetapi kemenangan adalah kemenangan, ” kata Shelby.

Kejohanan gelanggang keras AS berlangsung di Lexington, Kentucky, dianjurkan dalam langkah pencegahan ketat berikutan pandemik Covid-19 yang meletakkan Serena antara pemain pilihan sejak penampilan Piala Fed pada Februari lalu.

Sarena yang menewaskan kakaknya pada khamis lepas tidak pernah tewas kepada pemain dalam kelompok 100 teratas sejak tumpas kepada pemain Perancis, Virginie Razzano pada pusingan pertama Terbuka Perancis 2012.

Dia yang beraksi dalam perlawanan tersebut sebagai persediaan untuk Terbuka AS, yang dijadualkan bermula pada 31 Ogos yang akan memburu kejuaraan ketujuh di gelanggang keras New York untuk menyamai pencapai rekod sepanjang zaman, Margaret Court – kejuaraan Grand Slam sebanyak 24 kali.

Shelby mara ke peringkat separuh akhir WTA pertamanya sejak Rio pada 2016 dijadualkan berdepan pemain tangan kiri dari Switzerland dan ranking ke-63, Jil Teichmann, yang mengetepikan seorang lagi pemain AS, Catherine Bellis 6-2, 6-4.

Dia yang akan kembali ke kelompok 100 Teratas WTA minggu depan, mara ke peringkat suku akhir pertamanya sejak Mei 2017 berikutan tidak dapat beraksi dalam kejohanan susulan kecederaan lutut kiri yang dialami pada 2018.-AFP

See author's posts


Masing lawat KPA

KUCHING: Timbalan Ketua Menteri Tan Sri Datuk Amar James Jemut Masing membuat lawatan kerja ke Lembaga Pelabuhan Kuching (KPA),semalam.

Menurut Masing yang juga Menteri Pembangunan Infrastruktur dan Pelabuhan, dalam lawatan tersebut, beliau diberi penerangan mengenai masalah komputer terpadam yang berlaku pada 27 Mac lalu dan mengganggu Sistem Pengurusan Terminal Kontena (CTMS).

“Justeru, ini telah menyebabkan kesesakan di terminal kontena yang mana waktu transaksi normal selama 45 minit menjadi dua jam atau lebih.

“Oleh itu, KPA terpaksa menggunakan sistem manual pada masa itu sementara menunggu sistem komputer kembali beroperasi,” katanya.

Tambahnya, gangguan sistem komputer tersebut telah menyebabkan kelewatan dalam menguruskan proses di terminal kontena.

“Ini mengakibatkan beberapa syarikat pelayaran terpaksa mengenakan caj tambahan kepada pelanggan mereka dan memberikan perspektif negatif daripada masyarakat terhadap Lembaga Pelabuhan Kuching.

“Selain itu, biaya tambahan telah dibuat oleh perusahaan pelayaran yang bersangkutan dan bukan oleh KPA,” jelasnya.

Turut hadir, Pengerusi Lembaga Pelabuhan Kuching, Dato ’Awang Bemee Pengiran Ali Basah, Setiausaha Tetap, Kementerian Infrastruktur dan Pembangunan Pelabuhan Sarawak, Datu Safri Zainudin dan Pengurus Besar KPA, Robert Lau Hong Thiam.

See author's posts


Rusia boleh mulakan Perang terbesar Eropah sejak 1945

GAMBAR yang dikeluarkan oleh Kementerian Pertahanan Rusia pada 19 Februari lalu, menunjukkan seorang penerjun payung Rusia semasa latihan bersama angkatan tentera Rusia dan Belarus sebagai sebahagian daripada pemeriksaan Pasukan Tindak Balas Negara Kesatuan di kawasan menembak Obuz-Lesnovsky berhampiran Bandar Baranovichi di Belarus. • Foto AFP

RUSIA sedang bersedia untuk menjerumuskan Eropah ke dalam konflik terburuk sejak Perang Dunia II, kata Perdana Menteri Britain, Boris Johnson yang memberi amaran bahawa sebarang pencerobohan ke atas Ukraine akan ‘membekukan’ Moscow daripada kewangan global.

“Hakikatnya ialah semua petanda bahawa rancangan itu sudah pun bermula dalam beberapa erti kata,” katanya dalam wawancara BBC yang disiarkan pada 19 Februari lalu dari Persidangan Keselamatan Munich, selepas dua askar Ukraine terbunuh dalam serangan di sekitar kawasan yang dikuasai pemberontak.

Rancangan pencerobohan Rusia akan menyaksikan tenteranya bukan sahaja memasuki Ukraine dari timur yang dikuasai pemberontak, tetapi dari Belarus ke utara dan mengepung ibu kota Kyiv, kata Johnson yang memetik perisikan Amerika Syarikat (AS) yang disampaikan kepada pemimpin Barat oleh Presiden Joe Biden.

“Orang ramai perlu memahami ‘kos besar’ dalam kehidupan manusia.

“Saya takut untuk mengatakan bahawa rancangan yang kita lihat adalah untuk sesuatu yang boleh menjadi perang terbesar di Eropah sejak 1945, hanya dari segi skala semata-mata,” katanya yang sebelum ini menunjukkan bahawa Barat akan terus menyokong sebarang penentangan Ukraine selepas pencerobohan.

Dalam ucapan pada 18 Februari lalu kepada persidangan di Jerman, Johnson memberi amaran bahawa sekatan Barat sebagai tindak balas kepada sebarang pencerobohan akan menjadikannya mustahil bagi rejim Presiden Vladimir Putin untuk mengakses pasaran modal terperinci di London, England.

Johnson menunjukkan capaian global untuk sekatan yang juga melibatkan langkah AS, memberitahu BBC bahawa mereka akan menghentikan syarikat Rusia berdagang dalam pound dan dolar yang memberi tamparan hebat kepada Rusia.

Kerajaan United Kingdom (UK) telah lama dituduh menutup mata terhadap aliran lumayan sumber wang Rusia melalui London dan beberapa daripadanya telah berakhir dalam tabung Konservatif, walaupun parti Johnson mengatakan semua dermanya adalah sah.

Akhbar Sunday Times melaporkan senarai penderma parti elit yang dikatakan mempunyai akses istimewa kepada kerajaan Johnson termasuk Lubov Chernukhin, yang berkahwin dengan bekas Timbalan Menteri Kewangan Putin, Vladimir Chernukhin.

Di tengah-tengah tuduhan bahawa rejim Putin mempunyai kekayaan besar yang tersembunyi di luar negara, Undang-Undang British mengenai pemilikan syarikat dan hartanah juga telah lama memberi manfaat kepada pelabur yang ingin merahsiakan penglibatan mereka.

Tetapi, Johnson berkata, bahawa Britain berhasrat untuk membuka anak patung, Matryoshka syarikat milik Rusia dan entiti milik Rusia bagi mencari penerima utama dalaman.

Dalam laporan Sunday Telegraph, Setiausaha Dalam Negeri Priti Patel berkata, kesan akan dirasai di UK juga jika perang meletus menunjukkan kepada ‘gangguan’ siber lepas terhadap media Britain, telekomunikasi dan infrastruktur tenaga yang dipersalahkan ke atas Rusia. -AFP

See author's posts


RUU Intip: Penambahbaikan untuk penekanan holistik, rangkum semua aspek perundangan

PUTRAJAYA: Penambahbaikan terhadap draf dua rang undang-undang (RUU) berkaitan jenayah intip dan hendap telah dicadangkan bagi memastikan penekanan diberikan kepada kesalahan itu secara holistik serta merangkumi semua aspek perundangan, kata Timbalan Menteri di Jabatan Perdana Menteri (Undang-Undang dan Reformasi Institusi) Ramkarpal Singh.

Beliau berkata, penambahbaikan itu terhasil daripada sesi libat urus dengan pihak berkepentingan seperti Jabatan Peguam Negara, Bahagian Hal Ehwal Undang-Undang Jabatan Perdana Menteri, Pertubuhan Pertolongan Wanita dan Badan Peguam Malaysia bagi meneliti semula peruntukan kedua-dua RUU itu.

Dua RUU itu ialah Kanun Keseksaan (Pindaan) (No.2) 2022 dan Kanun Tatacara Jenayah (Pindaan) (No.2) 2022.

Dua RUU itu telah dibentang bagi bacaan kali pertama di Dewan Rakyat pada 4 Ogos lepas, bacaan kali kedua dan ketiga pada 3 Oktober 2022 dan telah diluluskan, namun berikutan pembubaran Parlimen pada 10 Oktober lepas, RUU tersebut tidak dapat dibentangkan di Dewan Negara pada sidang Parlimen yang sama, katanya dalam satu kenyataan, semalam.

Ramkarpal berkata, RUU itu perlu dibentang semula di Dewan Rakyat pada sidang akan bermula.

Beliau berkata, Memorandum Jemaah Menteri berhubung RUU itu akan dibentangkan kepada Jemaah Menteri oleh Menteri di Jabatan Perdana Menteri (Undang-Undang dan Reformasi Institusi) Datuk Seri Azalina Othman Said dalam masa terdekat.

“Tertakluk kepada kelulusan Jemaah Menteri, kedua-dua RUU berkenaan akan dibentang semula di Dewan Rakyat pada sidang Parlimen yang akan datang ini.

Pada 24 Januari 2019, kerajaan mencadangkan agar perbuatan mengintai perlu diklasifikasi sebagai perbuatan jenayah kerana ia boleh mengundang perasaan terancam dan tidak selamat kepada mangsa khususnya golongan wanita.

Usaha itu telah dimulakan dengan penubuhan Jawatankuasa Anti-Stalking sejak 2019. – Bernama

See author's posts


Isu penipuan tawaran pekerjaan antara tumpuan Dewan Rakyat hari ini

KUALA LUMPUR: Isu penipuan tawaran pekerjaan melibatkan rakyat Malaysia dan langkah kerajaan bagi menangani kes berkenaan antara tumpuan pada persidangan Dewan Rakyat hari ini.

Menurut Aturan Urusan Mesyuarat dalam laman rasmi Parlimen, soalan berhubung penipuan pekerjaan itu diajukan Sim Tze Tzin (PH-Bayan Baru) kepada Menteri Dalam Negeri pada sesi Pertanyaan-Pertanyaan Menteri yang ingin tahu jumlah terkini rakyat Malaysia yang terlibat, jumlah diselamatkan dan yang dipercayai masih ditahan.

Turut tersenarai, soalan Datuk Seri Sh Mohmed Puzi Sh Ali (BN-Pekan) kepada Menteri Kemajuan Desa dan Wilayah mengenai perancangan kerajaan dalam melaksanakan penyelenggaraan dan pembaikan infrastruktur serta kemudahan luar bandar pascabanjir.

Pada sesi soal jawab pula, Manndzri Nasib (BN-Tenggara) mahu Menteri Pertanian dan Keterjaminan Makanan menjelaskan langkah bagi meningkatkan semula kedudukan Malaysia dalam Indeks Keselamatan Makanan Global (GFSI) 2022.

Selain itu, Datuk Mohd Shahar Abdullah (BN-Paya Besar) meminta Menteri Kewangan menyatakan langkah kerajaan meningkatkan kadar dividen dalam membina semula caruman Kumpulan Wang Simpanan Pekerja (KWSP) pada tempoh yang lebih pantas dengan mengambil kira strategi portfolio pelaburan jangka panjang serta risiko ekonomi global jangka pendek dan sederhana.

Selesai sesi itu, Ahli Dewan Rakyat akan mengambil bahagian dalam sesi perbahasan Usul Menjunjung Kasih Titah Diraja.

Persidangan Dewan Rakyat kali ini berlangsung selama 29 hari hingga 30 Mac ini. – Bernama

See author's posts


Kerajaan disaran baik pulih ekonomi

KUALA LUMPUR: Kerajaan disaran mempertingkatkan usaha membaik pulih ekonomi negara menerusi pakej bantuan kepada golongan yang bekerja sendiri, pekerja, bantuan kepada isi rumah golongan B40 dan M40 serta subsidi upah yang lebih besar meskipun hutang kerajaan hampir melepasi paras had statutori 60 peratus.

Felo Penyelidik Institut Kajian Malaysia dan Antarabangsa (IKMAS) Universiti Kebangsaan Malaysia (UKM), Dr Muhammed Abdul Khalid berkata, situasi kewangan negara ketika ini membolehkan Malaysia untuk menyalurkan bantuan lebih banyak kepada rakyat dan pada masa yang sama kerajaan wajar mempertimbangkan untuk berhutang dengan institusi pelabur tempatan kerana kadar pinjaman adalah lebih rendah.

“Mengambil contoh krisis ekonomi pada tahun 1986, kadar hutang negara adalah melebihi seratus peratus dan dalam tempoh tidak sampai 10 tahun, fiskal kerajaan menjadi kukuh dan mencatatkan lebihan,” katanya dalam program ‘Malaysia Petang Ini’ terbitan Bernama TV.

Beliau berkata demikian bagi mengulas mengenai Pakej Perlindungan Rakyat dan Pemulihan Ekonomi (PEMULIH).

Muhammed berkata bantuan yang diumumkan hanya mencerminkan enam peratus dari saiz ekonomi negara, sehingga kini kerajaan telah memperkenalkan lapan pakej bantuan rakyat yang bernilai RM530 bilion bagi merangsang ekonomi negara serta mengurangkan beban rakyat.

“Daripada RM530 bilion, kerajaan mengeluarkan sebanyak RM83 bilion manakala RM120 bilion adalah daripada Kumpulan Wang Simpanan Pekerja (KWSP), moratorium (RM210 bilion) dan sebagainya.

“Jika dibandingkan dengan negara serantau, Thailand berbelanja lebih daripada Malaysia walaupun Malaysia melaksana sekatan perjalanan dalam tempoh yang lama. Malaysia mampu memberi empat kali ganda subsidi upah kepada syarikat-syarikat tempatan dan memanfaatkan 5.5 juta pekerja, bantuan bulanan kepada mereka yang bekerja sendiri dan seterusnya golongan B40 dan M40,”jelas beliau.

Mengenai tahap pemulihan ekonomi negara, Muhammed berkata, keadaan ekonomi negara ketika ini masih belum pulih memandangkan ekonomi negara menguncup sebanyak 5.6 peratus pada tahun lepas.

“Ekonomi masih belum pulih dan tidak berkembang berbanding sebelum penularan Covid-19. Penguncupan sebanyak 5.6 peratus dicatatkan tahun lepas dan unjuran pertumbuhan dijangka kira-kira empat peratus pada tahun ini.

“Pertumbuhan ekonomi harus mengambil kira faktor gaji, upah dan sebagainya serta tidak tertumpu hanya kepada Kadar Keluaran Dalam Negara Kasar (KDNK).

Beliau berkata pertumbuhan KDNK tidak mencerminkan keadaan sebenar ekonomi negara dan bagi tempoh dari tahun 2016 sehingga 2019, kadar kemiskinan relatif Malaysia meningkat daripada 16 peratus kepada 17 peratus walaupun kadar KDNK mencatatkan pertumbuhan.

Menurut Statistik Gaji dan Upah bagi 2020 yang dikeluarkan oleh Jabatan Perangkaan Malaysia, purata gaji dan upah bulanan berkurangan sembilan peratus pada 2020, penurunan buat pertama kali sejak statistik berkenaan direkodkan mulai tahun 2010.

Dalam pada itu, daripada 13 juta pekerja warganegara pada 2020, bilangan penerima gaji dan upah adalah seramai 9.8 juta orang, selepas dua tahun berturut-turut merekodkan purata melebihi RM3,000, purata gaji dan upah bulanan menurun kepada RM2,933 pada 2020 berbanding RM3,224 pada tahun 2019.

Muhammed berkata, jumlah rakyat Malaysia yang kehilangan pekerjaan meningkat sehingga 41 peratus berbanding tahun lepas, ini menunjukkan keadaan ekonomi negara berada di dalam keadaan yang tidak baik, justeru lebih banyak bantuan harus diberikan bagi mempercepat pemulihan ekonomi negara.

– Bernama

See author's posts


Bantuan PRIHATIN Elektrik tambahan tidak jejas operasi

KUALA NERANG: Tenaga Nasional Bhd (TNB) memberi jaminan Bantuan Prihatin Elektrik tambahan yang diumum kerajaan semalam, tidak akan memberi kesan terhadap operasi dan perkhidmatannya menyediakan bekalan elektrik kepada pengguna.

Pengerusinya, Datuk Seri Mahdzir Khalid berkata walaupun bantuan itu merangkumi pemberian elektrik percuma selama tiga bulan kepada empat juta pengguna, semua perkara terutama melibatkan penyelenggaraan infrastruktur TNB berjalan seperti biasa.

“Ini adalah tanggungjawab bersama antara kerajaan dan TNB, jadi tidak akan menyebabkan permasalahan kepada TNB, maknanya demi kemudahan untuk rakyat, segala perkara (berkaitan bekalan elektrik), untuk sambung, baiki, selenggara semua berjalan seperti biasa,” katanya di sini, semalam.

Beliau berkata demikian dalam sidang media ketika diminta mengulas mengenai pengumuman bantuan itu oleh Menteri Tenaga dan Sumber Asli Datuk Dr Shamsul Anuar Nasarah, semalam.

Dalam pada itu, Mahdzir berkata TNB akan mempergiatkan sesi penerangan kepada pengguna berhubung bantuan itu selain memberi pemahaman mengenai kaedah bacaan meter yang dilakukan ketika ini.

“Pengguna boleh mendapatkan maklumat itu menerusi kedai-kedai TNB atau menghubungi terus talian careline TNB selain kita membuat hebahan melalui media, maknanya TNB mengambil tanggungjawab sepenuhnya memberi penerangan kepada pelanggan kalau mereka tidak memahami pasal pengiraan,” katanya.

Dalam pengumuman semalam, Shamsul Anuar berkata seramai empat juta atau 52.2 peratus pengguna domestik dengan bil elektrik sebulan kurang RM77 atau penggunaan bawah 300kWj, akan menikmati bekalan elektrik percuma selama tiga bulan di bawah bantuan itu.

Pengguna yang terlibat akan mendapat bekalan elektrik percuma bagi bulan April, Mei dan Jun yang akan dikreditkan dalam bil bulan Julai.

Pengguna domestik yang menggunakan elektrik melebihi 300kWj pula akan menerima potongan bil elektrik sebanyak RM231 iaitu RM77 sebulan bagi April, Mei dan Jun.– Bernama

See author's posts


7 calon muka baharu GPS kecundang

KUCHING: Separuh daripada 14 muka  baharu yang ditampilkan Gabungan Parti Sarawak (GPS) pada Pilihan Raya Umum ke-15 (PRU-15) kali ini, kecundang.

Bagaimanapun, tujuh calon yang tewas itu adalah mewakili Parti Bersatu Rakyat Sarawak (SUPP) dan Parti Demokratik Progresif (PDP), dua daripada empat angota parti komponen dalam GPS.

Dua lagi ialah Parti Pesaka Bumiputera Bersatu (PBB) dan Parti Rakyat Sarawak (PRS).

Antara muka baharu calon GPS yang mewakili PDP bagi kerusi Parlimen Mas Gading, Lidang Disen tewas kepada calon Bumiputera ditampilkan DAP, Mordi anak Bimol yang berjaya mempertahankan kerusi dimenanginya pada 2018 itu.

Seorang lagi ialah Giendam Jonathan Tait, juga mewakilki GPS daripada PDP yang tewas kepada calon Parti Pribumi Bersatu Malaysia (BERSATU) mewakili Perikatan Nasional (PN) bagi kerusi Parlimen Saratok, Datuk Ali Biju.

Lima lagi mewakili GPS daripada SUPP tewas kepada DAP dan Parti Keadilan Rakyat (PKR) iaitu Tay Tse Kok di Parlimen Bandar Kuching; Lo Khere Chiang (Stampin) yang juga Ahli Dewan Undangan Negeri (ADUN) Batu Kitang tapi pertama kali bertanding Parlimen; Wong Ching Yong (Lanang), Clarence Ting (Sibu) dan Jeffery Phang Siaw Foong (Miri) yang tewas kepada calon PH-PKR, Chiew Choon Man.

See author's posts


Lima aspek perlu diberi perhatian

KOTA KINABALU:Kerajaan Sabah diminta memberi perhatian kepada aspek menyediakan polisi, garis panduan dan terma perjanjian jelas dan terperinci bagi pelaburan yang diuruskan oleh Borneo Development Corporation (Sabah) Sdn Bhd menggunakan dana pinjaman perumahan.

Ketua Audit Negara, Datuk Seri Nik Azman Nik Abdul Majid berkata, ia merupakan syor yang diberikan menerusi Laporan Ketua Audit Negara (LKAN) mengenai Penyata Kewangan Kerajaan Negeri dan Agensi Negeri serta Pengauditan Pematuhan Jabatan/Agensi Negeri Sabah 2020.

“Ini bagi memastikan pelaporan baki pelaburan dan pendapatan faedah dalam penyata kewangan adalah tepat,” katanya dalam kenyataan pada Isnin.

Laporan itu dibentang di persidangan Dewan Undangan Negeri (DUN) Sabah semalam.

Beliau berkata, kerajaan negeri juga perlu menyediakan garis panduan pengurusan deposit am merangkumi tatacara penerimaan, bayaran balik, penyelenggaraan daftar subsidiari, penyediaan penyata penyesuaian, semakan dan pemantauan supaya baki akaun yang dilaporkan tepat.

Siasatan juga seharusnya dilakukan terhadap kesilapan bayaran berganda yang berlaku pada 2018 dan 2020 bagi mengenal pasti punca sebenar serta memastikan tindakan penambahbaikan dilaksanakan dengan segera selain mengutip amaun terlebih bayar, katanya.

“Kerajaan negeri juga perlu menyiasat ketidakakuran pengurusan bayaran tuntutan tertunggak sejak 2015 hingga 2019 yang tidak mempunyai baki peruntukan dan dibayar menggunakan pendahuluan diri di bawah Arahan Perbendaharaan 54.

“Kerajaan negeri harus menyelesaikan tuntutan bayaran pampasan tanah tertunggak melibatkan projek jalan raya Persekutuan dalam Rancangan Malaysia Ketujuh hingga Ke-10 yang merupakan hak pemilik tanah serta mengelakkan kerugian akibat risiko perundangan,” katanya.

Nik Azman berkata, sementara itu, Penyata Kewangan Kerajaan Negeri Sabah menunjukkan gambaran yang benar dan saksama mengenai kedudukan kewangan bagi tahun berakhir 31 Dis, 2020.

Laporan tersebut juga mendapati rekod perakaunannya juga telah diselenggara dengan teratur dan kemas kini.

Selain itu, sebanyak 323 atau 39.4 peratus projek pembangunan yang dirancang di Sabah didapati masih belum dilaksanakan.

Beliau berkata, daripada keseluruhan 819 projek yang dirancang hanya 152 atau 18.6 peratus projek siap dilaksanakan manakala 344 atau 42 peratus projek lagi sedang dilaksanakan.

“Pada 2020, sejumlah RM1.22 bilion perbelanjaan pembangunan diluluskan (oleh kerajaan negeri Sabah) dan sejumlah RM880.13 juta atau 72.1 peratus telah dibelanjakan,” katanya.

Beliau berkata, secara keseluruhannya, kedudukan kewangan kerajaan negeri adalah stabil walaupun Kumpulan Wang Disatukan mencatatkan penurunan sebanyak RM305.95 juta atau 9.4 peratus kepada RM2.947 bilion pada 2020, daripada RM3.253 bilion pada 2019.

Nik Azman berkata, Akaun Hasil Disatukan pula mencatatkan kurangan RM934.63 juta, menurun sebanyak RM1.149 bilion atau 536.3 peratus, berbanding lebihan pada 2019 yang berjumlah RM214.24 juta. – Bernama

See author's posts


Disaran berikan perkhidmatan terbaik

SEDIA BERKHIDMAT… Datu Junaidi Reduan menyemat pangkat salah seorang pegawai badan beruniformDBKU pada Majlis Perbarisan Badan Beruniform DBKU di Pejabat DEPO, Jalan Semariang, semalam.

KUCHING: Warga kerja Dewan Bandaraya Kuching Utara (DBKU) terutamanya badan beruniform dinasihatkan agar lebih peka dengan keadaan persekitaran dan sentiasa berusaha memberikan perkhidmatan yang terbaik untuk semua warga bandaraya.Datuk Bandar DBKU, Datu Junaidi Reduan berkata, pegawai badan beruniform merupakan barisan yang paling hadapan dan yang paling awal bertindak dalam apa jua keadaan.“ Hal ini penting bagi memastikan keharmonian Bandaraya Kuching di samping memberikan perkhidmatan yang terbaik kepada warga kota.“ Tidak lupa juga kepada warga kerja dalaman DBKU yang turut mengerah tenaga dalam gerak kerja,” katanya.Beliau berkata demikian ketika berucap pada Majlis Perbarisan Badan Beruniform DBKU di Pejabat DEPO Jalan Semariang, semalam.Malah, beliau turut berharap semua pegawai badan beruniform DBKU menganggap tugas ini sebagai satu amanah dan tanggungjawab yang perlu dipikul dan dilaksanakan dengan semangat yang tinggi.“Bekerjalah dengan penuh kesungguhan, komited dan galaslah amanah yang telah dipertanggungjawabkan kepada anda sebaiknya.“Terima kasih kepada anda semua kerana tanpa ragu untuk mengerah tenaga dalam menjaga keselamatan, kebersihan, ketenteraman dan keharmonian Bandaraya Kuching,” ujarnya.Beliau turut mengucapkan syabas dan tahniah kerana pegawai badan beruniform DBKU sanggup mengetepikan kepentingan diri, berhujan panas, memerah keringat dan mendedahkan diri kepada risiko di luar sana.

Oleh NUR AIN OTSMAN

See author's posts


Stok makanan Korea Utara habis Ogos ini

SEOUL: Kanak-kanak berusia bawah tujuh tahun, wanita hamil dan ibu menyusukan anak, warga emas serta mereka yang sakit adalah golongan paling berisiko diancam kebuluran di Korea Utara sekarang.

Sekatan oleh Pertubuhan Bangsa-Bangsa Bersatu (PBB), pandemik Covid-19 yang menyaksikan kawasan sempadan dengan China ditutup dan ancaman kemarau di negara itu memburukkan masalah kekurangan bekalan makanan.

Jika berterusan, tidak mustahil krisis kebuluran yang pernah dialami negara itu pada 1990-an berulang kembali.

Pemimpin Korea Utara, Kim Jong-un, bulan lalu mengakui negaranya kini berdepan dengan krisis bekalan makanan.

“Keadaan ketika ini semakin tegang kerana sektor pertanian tidak mampu mengeluarkan hasil yang mencukupi susulan taufan pada tahun lalu, dengan Covid-19 memburukkan keadaan,” katanya.

Korea Utara memerlukan 5.2 tan makanan tahun lalu, namun sektor pertaniannya hanya mampu menghasilkan empat juta tan, menyebabkan kekurangan bekalan makanan lebih sejuta tan.

Walaupun dengan import makanan, negara itu tetap berdepan kekurangan bekalan sebanyak 780,000 tan bagi tempoh 2020-2021.

Perkara itu dimaklumkan dalam laporan Pertubuhan Makanan dan Pertanian PBB pada bulan lalu.

“Sekiranya jurang itu tidak dipulihkan menerusi import komersial atau bantuan bekalan makanan, penduduk Korea Utara berdepan dengan kebuluran bermula antara Ogos dan Oktober tahun ini,” jelas pertubuhan itu.

Tabung Kanak-Kanak PBB (UNICEF) memaklumkan 10 juta penduduk di Korea Utara terjejas akibat bekalan makanan tidak mencukupi dengan 140,000 kanak-kanak berusia bawah lima tahun bakal mengalami kekurangan zat.

Keadaan itu juga dijangka menyebabkan kadar kematian penduduk Korea Utara meningkat pada tahun ini.

Selepas Pyongyang menutup pintu sempadan sebagai usaha mengekang penularan jangkitan coronavirus, import dari China menurun sehingga 81 peratus pada 2020.

Antara barangan yang dibawa masuk dari China ke negara itu sebelum ini adalah baja serta minyak manakala bekalan perubatan dan keperluan isu rumah ditahan.

Dilaporkan, ribuan kontena yang membawa barang keperluan ke Korea Utara terkandas di beberapa pelabuhan China, malah ada yang sudah sampai tarikh luput. – AFP

See author's posts


Mesir lapor 347 kes baharu

KAHERAH: Jumlah kes Covid-19 di Mesir meningkat kepada 10,093 selepas 347 lagi jangkitan baharu direkodkan pada Selasa, lapor agensi berita Xinhua.

Sementara itu, 11 pesakit meninggal dunia meningkatkan jumlah korban kepada 544 orang, kata jurucakap Kementerian Kesihatan Khaled Megahed menerusi satu kenyataan.

Beliau berkata, seramai 154 pesakit lagi dibenarkan discaj menjadikan jumlah keseluruhan 2,326 orang.

Terdahulu sempena Hari Jururawat Antarabangsa, yang disambut pada 12 Mei setiap tahun, Megahed menzahirkan penghargaannya atas usaha dan pengorbanan jururawat yang menjaga kesihatan dan keselamatan rakyat Mesir di tengah-tengah perjuangan melawan wabak Covid-19.

Presiden Mesir Abel-Fattah al-Sisi turut merakamkan penghargaannya dan menyifatkan “pengorbanan mereka tidak ternilai terutama ketika negara menghadapi saat mencabar ini.”

Sejak seminggu lalu, kerajaan Mesir mula melonggarkan sekatan serta membuka semula perkhidmatan dan pejabat.

Mesir melaksanakan perintah berkurung waktu malam selama sembilan jam di seluruh negara dan peraturan itu masih dikuat kuasa sepanjang Ramadan. – Bernama

See author's posts


Juliana martabatkan kraf tangan manik Iban

HALUS, cantik dan teliti buatan kraf tangan maniknya, hingga tidak jemu mata memandang.

Kemahiran menganyam kraf tangan tradisional menggunakan manik sudah sebati dalam diri Juliana Jumpap.

Juliana berusia 43 tahun dan merupakan seorang suri rumah dan mempunyai tiga orang cahaya mata yang berasal dari Kanowit, kini menetap di Jalan Paris Height 2, Bintangor.

Katanya, semangat ingin belajar menganyam kraf tangan manik tradisional masyarakat Iban lebih kurang 8 tahun lalu, kini membuahkan hasil lumayan buat diri dan keluarganya.

“Pelbagai pahit manis diharungi ketika mula mempelajari cara menganyam kraf tangan manik tradisional.

“Namun pengalaman itu saya jadikan sebagai semangat diri untuk lebih berjaya pada hari ini.

“Kesungguhan, kesabaran dan ketekunan merupakan kunci kejayaan saya untuk menghasilkan setiap kraf tangan manik tradisional masyarakat Iban,” katanya ketika ditemu bual Utusan Sarawak.

Antara kraf tangan manik tradisional masyarakat Iban yang dianyam oleh Juliana ialah Marik Empang atau Tangu, rantai manik dan bakul manik.

Marik Empang merupakan hiasan manik yang dipakai oleh wanita masyarakat Iban dileher.

Menurut Juliana, untuk menghasilkan Marik Empang, beliau memerlukan masa lebih kurang sebulan.

“Menganyam manik untuk menghasilkan Marik Empang memerlukan ketekunan dan ketelitian.

“Oleh itu, sekiranya tiada pekara lain yang perlu diselesaikan, saya boleh menghasilkan satu Marik Empang dalam masa lebih kurang sebulan,” ujarnya.

Tambahnya, kini ramai dikalangan rakan-rakannya dan peminat kraf tangan manik tradisional Iban menempah Marik Empang dan kraf tangan tradisonal masyarakat Iban darinya.

“Mula belajar dulu, saya jadikan ia sebagai koleksi sahaja dan tidak sangka ia menarik minat rakan-rakan dan peminat kraftangan ini meminta saya menjual Marik Empang kepada mereka.

“Kini, saya hanya mengayam Marik Empang sekiranya ada permintaan.

“Dulu, kos yang perlu saya sediakan untuk membuat satu Marik Empang dalam RM150-RM200, bergantung kepada jenis manik yang ingin digunakan oleh pelanggan,” ujarnya.

Jelasnya, cabaran buat masa ini ialah harga manik yang agak mahal dipasaran.

“Harga kraf tangan tradisional yang saya jual bergantung kepada harga manik dipasaran,” tambahnya lagi.

Kemahiran Juliana menghasilkan rantai manik juga amat mengkagumkan penulis.

Rantai manik tradisional yang dihasilkannya cukup teliti dan corak seni tradisional yang cantik.

Dalam pada itu, katanya, beliau tidak pernah meminta bantuan dari segi kewangan dari mana-mana jabatan kerana tidak mengetahui proses permohonan bantuan.

“Saya membeli manik-manik untuk menghasilkan kraf tangan tradisional masyarakat Iban menggunakan wang simpanan saya sendiri.

“Saya juga menggunakan hasil sedikit sebanyak keuntungan jualan kraftangan tradisional ini untuk membeli manik,” katanya lagi.

Dalam pada itu, Juliana bersyukur kerana berkat kesabaran dan ketabahannya dulu, kini beliau berjaya membuktikan diri bahawa sikap berdikari dan tidak mudah putus asa sentiasa membuahkan hasil disamping membantu menambah pendapatan keluarganya.

Oleh EARL ANEK

See author's posts


Stok minyak sawit susut 10.55 peratus

KUALA LUMPUR: Jumlah stok minyak sawit Malaysia merosot 10.55 peratus kepada 1.698 juta tan pada Julai daripada 1.898 juta tan dicatatkan pada bulan sebelumnya, menurut Lembaga Minyak Sawit Malaysia (MPOB).

Dalam laporan terkini mengenai prestasi industri itu, MPOB berkata stok minyak sawit mentah (MSM) susut 15.42 peratus kepada 868,664 tan daripada 1.027 juta tan pada Jun.

Stok minyak sawit diproses turun 4.81 peratus kepada 829,372 tan pada Julai berbanding 871,296 tan sebelum ini, katanya.

MPOB berkata, pengeluaran MSM merosot 4.14 peratus kepada 1.807 juta tan pada Julai daripada 1.885 juta tan pada bulan sebelumnya, manakala pengeluaran isirong sawit susut 3.51 peratus kepada 449,347 tan berbanding pengeluaran sebanyak 465,712 tan pada Jun.

MPOB berkata, eksport minyak sawit meningkat 4.19 peratus kepada 1.782 juta tan pada Julai berbanding 1.710 juta tan pada bulan sebelumnya, manakala eksport oleokimia merosot 10.01 peratus kepada 247,187 tan daripada 274,679 tan sebelum ini.

Eksport biodiesel melonjak 143.26 peratus kepada 38,974 tan pada Julai berbanding 16,022 tan pada Jun, manakala eksport minyak isirong sawit naik 4.07 peratus kepada 100,115 tan berbanding 96,201 tan pada bulan sebelumnya.

Eksport hampas isirong sawit merosot 28.36 peratus kepada 227,494 tan daripada 317,534 tan sebelum ini.- Bernama

See author's posts


‘Bulldozer’ tidak sabar beraksi

PEMAIN ragbi kebangsaan,
Lawrence Petrus dari Sabah perlu menunggu sebulan lagi untuk membuat penampilan
sulung pada Liga Ragbi Australia Barat bersama pasukan University of Western
Australia (UWA). .

Pemain berusia 25 tahun
itu berlepas ke Perth pada pertengahan Mac lalu untuk mengukir nama sebaris
dengan pemain negara, Marc Lee, K. Dinesvaran dan Amin Jamaluddin yang bermain
secara profesional di luar negara.

Bagaimanapun, pandemik Covid-19
dan sekatan pergerakan oleh Kerajaan Australia memaksa liga tersebut ditangguhkan
dan anak kelahiran Tawau itu terpaksa menunggu lebih lama untuk mencapai
impiannya.

Dalam perkembangan
terbaru, kerajaan negara itu mula melonggarkan sekatan secara berperingkat
dengan membenarkan perkumpulan sehingga 10 orang, aktiviti kontak dibenarkan
mulai 15 Mei dan pertandingan sukan mulai 5 Jun ini.

“Malang untuk saya
berdepan dengan sekatan (lockdown) dan tidak boleh bermain ragbi serta
menjelajah bandar raya Perth. Namun, saya tidak mudah mengalah kerana Covid-19.
Syukur Tuhan untuk berkat yang  diberikan. Saya melakukan senaman
tambahan pada hari cuti rehat untuk mengekalkan kecergasan.

“Sebelum ini, latihan
kami adalah sesi satu sama satu untuk penyesuaian dan kemahiran tetapi kini
boleh menjalankan latihan secara berkumpulan (sehingga 10 orang) pada satu-satu
masa. Tetapi kami dinasihatkan supaya mengamalkan penjarakan sosial dan tidak
berkongsi peralatan seperti bola ragbi,” katanya.

Selepas memainkan watak
penting dalam skuad negara pada Divisyen Premier Kejohanan Asia (ARC) sejak dua
tahun lalu, pemain keturunan Kadazan dengan ketinggian 178sm itu, bercita-cita
untuk meningkatkan kemampuannya dengan bersaing bersama barisan pemain handalan
di Australia.

“Saya ingin berada dalam
kelompok pemain terbaik…menjadi teladan kepada semua pemain muda dan tidak
mudah mengalah sebelum perjuangan berakhir. Oleh itu, perlu lebih bijak
dan meningkatkan kekuatan.

“Seperti anda tahu,
fizikal pemain di sini lebih besar, oleh itu saya perlu meningkatkan keyakinan
diri dan percaya kepada proses yang dilalui di sini. Selain itu, perlu berusaha
dengan pendekatan dan sikap terhadap perubahan baharu di sini,”  kata
Lawrence yang lebih dikenali sebagai ‘bulldozer’  dalam kalangan pemain.-Bernama

See author's posts


Sarawak mahu bincang dengan Putrajaya ambil balik Pelabuhan Bintulu

BINTULU: Kerajaan Sarawak berhasrat untuk mengambil semula Pelabuhan Bintulu dari Kerajaan Persekutuan.

Premier Sarawak, Datuk Patinggi Tan Sri Abang Johari Tun Openg berkata, ia adalah sebagai sebahagian keseluruhan strategi pembangunan pelabuhan di Sarawak.

Menurutnya, kerajaan Sarawak akan berbincang dengan Kerajaan Persekutuan supaya Pelabuhan Bintulu boleh ditadbir dan dibangunkan lagi sebagai Pelabuhan Negeri selaras dengan strategi yang dirangka untuk pelabuhan di negeri ini.

“Pelaksanaan strategi pembangunan untuk semua pelabuhan di Sarawak mesti merangkumi Pelabuhan Bintulu yang sepatutnya berada di bawah bidang kuasa negeri,” katanya.

Beliau berkata demikian ketika berucap pada majlis makan malam memperingati ulang tahun ke-10 Pelabuhan Perindustrian Samalaju (SIPSB) di sebuah hotel terkemuka di sini, malam tadi.

Abang Johari berkata, dengan berbuat demikian akan membolehkan kerajaan Sarawak mempunyai pelan induk untuk pembangunan semua pelabuhan di negeri ini dan memastikan setiap pelabuhan memainkan peranan khasnya sendiri dalam menggalakkan perdagangan dan perniagaan.

“Ini sekali gus meningkatkan kesalinghubungan penghantaran dengan hab pengangkutan dan logistik global utama yang lain,” katanya.

Beliau berkata, Lembaga Pelabuhan Pusat yang baharu ini akan memperkemas dan menyelaras pengurusan, operasi, perancangan serta pembangunan semua pelabuhan yang ada di Sarawak.

“Tarif Pelabuhan Bintulu disemak semula atau dinaikkan sejak 1993, dan lebih rendah daripada pelabuhan negeri, sekali gus mengalihkan lalu lintas dari pelabuhan negeri kita.

“Ini bertentangan dengan cadangan IGC (Jawatankuasa Antara Kerajaan) bahawa tiada diskriminasi pelabuhan dan bayaran antara pelabuhan-pelabuhan di Sarawak yang akan mempunyai kesan mengalihkan trafik perdagangan dan maritim dari mana-mana pelabuhan,” katanya.

Dalam pada itu, Abang Johari turut menzahirkan rasa bangga dengan pencapaian cemerlang SIPSB sepanjang tempoh operasi yang sudah mencecah 10 tahun ini.

Katanya, SIPSB merekodkan keuntungan RM164.6 juta termasuk daya pengeluaran kargo sebanyak 6.6 juta tan pada 2022 iaitu perkembangan memberangsangkan yang turut dipengaruhi oleh pertumbuhan pesat bidang perindustrian berat di Taman Perindustrian Samalaju (SIP).

“Saya turut difahamkan bahawa pelabuhan itu dijangka akan mengendalikan lebih 10 juta tan kargo menjelang 2030 yang mana ia merupakan pertumbuhan yang memberansangkan,” katanya.

Abang Johari berkata, kerajaan Sarawak juga berhasrat untuk meneruskan kerjasama dengan pihak Petronas yang mempunyai kepentingan dalam sektor perindustrian berasaskan gas dan minyak sejak sekian lama.

Ini kerana, katanya, kerajaan Sarawak dan Petronas mempunyai rekod prestasi yang terbukti berjaya mengurus dan mengendalikan Pelabuhan Bintulu selama ini.

“Dengan komitmen yang sama dan kerjasama baik antara Sarawak dan Petronas, ia  akan memastikan Pelabuhan Bintulu berpeluang melakukan transformasi ke arah menjadikannya sebagai sebuah pelabuhan atau hab pengangkutan utama di rantau Asia Pasifik,” katanya.

Oleh Carolyne Utih

See author's posts


Dakwaan undi GPS, undi untuk UMNO, Najib adalah karut

KUCHING: Presiden Parti Rakyat Bersatu Sarawak (SUPP), Dato Sri Dr Sim Kui Hian membidas pihak yang cuba menyebarkan khabar angin untuk menakutkan pengundi menjelang hari mengundi 19 November nanti.

Timbalan Premier Sarawak itu berkata, Gabungan Parti Sarawak (GPS) tiada kena mengena dengan UMNO yang dipimpin Datuk Seri Ahmad Zahid Hamidi dan bekas Perdana Menteri, Datuk Seri Najib Razak.

Katanya, khabar angin itu antara lain mendakwa kononnya ‘undi untuk GPS, Zahid senang, Najib bebas’.

“Zahid ada kes rasuah di mahkamah dan terpulang kepada mahkamah untuk menentukan nasibnya. Begitu juga Najib yang sedang dipenjarakan, dan terpulang kepada Agong (Yang di-Pertuan Agong) sama ada untuk mengampunkannya atau tidak.

“Khabar angin ini adalah karut, taktik untuk menakutkan pengundi. DAP dan PKR mereka adalah parti Malaya, bukan Sarawak,” katanya pada sidang media selepas pelancaran manifesto calon Parlimen Bandar Kuching, Eric Tay di sini hari ini.

Dr Sim juga berkata, semua gabungan parti politik di Semenanjung telah menawarkan jawatan Timbalan Perdana Menteri (TPM) untuk Sarawak apabila berjaya membentuk Kerajaan Persekutuan nanti.

Bagaimanapun katanya, inilah masanya GPS akan meneliti siapa yang akan menjadi kerajaan.

“Selepas 59 tahun, kami boleh membuat perubahan. Terdapat begitu banyak rasa tidak puas hari rakyat Sarawak yang pernah ditipu sebelum ini.

“Kini senario politik Tanah Melayu begitu huru-hara sehingga tiada satu pihak pun boleh membentuk kerajaan. Mereka akan mencari kami (GPS),” katanya.

Oleh CONNIE CHIENG

See author's posts


PSU selamatkan 150,000 syarikat, sejuta pekerjaan

PUTRAJAYA: Kementerian Sumber Manusia semalam mendedahkan tanpa Program Subsidi Upah (PSU) yang dilaksanakan kerajaan melalui Pakej Rangsangan Ekonomi Prihatin Rakyat (PRIHATIN) berikutan pandemik Covid-19, kemungkinan 150,000 syarikat terpaksa gulung tikar dan mengakibatkan lebih sejuta hilang pekerjaan.

Menterinya Datuk Seri M. Saravanan berkata, PSU telah membantu mengurangkan pengangguran di negara ini susulan penularan Covid-19 dengan kadar pengangguran menurun dari lima peratus pada Mei kepada 4.7 peratus pada Julai lepas.

Menurutnya, sebanyak RM11.8 bilion daripada RM13.8 bilion peruntukan PSU telah diagihkan dan memberi manfaat kepad kira-kira 300,000 syarikat.

“Baki daripada peruntukan tersebut masih tidak diagihkan berikutan kekangan dari segi kesahihan permohonan, pemalsuan dokumen dan pemohon tidak melengkapkan data seperti akaun bank,” katanya.

Beliau berkata demikian kepada pemberita selepas majlis meraikan graduan kursus pensijilan Train-the-Trainer (TTT) Pembangunan Sumber Manusia Bhd (PSMB) bagi sesi Januari hingga Julai 2020, di sini.

Peruntukan RM13.8 bilion bagi PSU diumumkan Mac lepas bagi membolehkan majikan mengekalkan perniagaan dan pekerjaan susulan Covid-19.

Pada 23 September lepas, Perdana Menteri Tan Sri Muhyiddin Yassin mengumumkan peruntukan RM2.4 bilion di bawah PSU 2.0 bagi membantu syarikat yang masih terjejas dan dijangka memanfaatkan 1.3 juta pekerja. – Bernama

See author's posts


43 keluarga KUSIA terima bantuan kemanusiaan

KUCHING: Sebanyak 43 keluarga daripada Kuching Spinal Injuries Association (KUSIA) menerima bantuan kemanusiaan yang disalurkan oleh Persatuan Bulan Sabit Merah Malaysia (PBSM), semalam.

Pengerusi KUSIA, Jimmy Siang berkata amat menghargai bantuan yang disalurkan terutamanya di saat kritikal ketika pandemik Covid-19 ini.

“Kami amat berterima kasih kepada PBSM kerana membantu kami iaitu sebanyak 43 keluarga yang telah dipilih bagi menerima bantuan ini.

“Kami juga amat mengalu-alukan mana-mana pihak yang ingin memberikan sumbangan kepada ahli persatuan kami ini,” katanya semasa Majlis Penyerahan Kit Keluarga di sini.

Kit Keluarga yang disumbangkan adalah berupa bantuan kemanusiaan seperti beras, minyak masak, gula dan sebagainya.

Ketika ditemu bual, Jimmy berkata setakat ini walaupun sudah memohon, KUSIA masih belum mempunyai bangunan persatuan sendiri.

“Setiap kali kami mengadakan aktviti bersama-sama ahli yang lain, kami akan menggunakan bangunan Persatuan Orang Cacat Sarawak kerana kami juga ahli persatuan ini,” ujarnya.

Beliau berkata KUSIA yang mula ditubuhkan pada 2006, kini mempunyai seramai 82 ahli seluruh Sarawak.

“Setiap tahun kami juga mempunyai pelbagai aktviti bersama seperti wheelchair camp, scuba diving dan sebagainya,” kata Jimmy.

Pada majlis,seramai 29 ahli telah hadir untuk menerima bantuan tersebut manakala 14 ahli lagi akan menerima bantuan melalui penghantaran ke rumah oleh pihak PBSM.

Oleh Alexandra Lorna

See author's posts


Isu kesihatan Sarawak dibincang peringkat menteri – Dr Zaliha

KUCHING: Isu penjagaan kesihatan di Sarawak akan ditangani melalui perbincangan peringkat menteri.

Menteri Kesihatan, Dr Zaliha Mustafa berkata beliau telah diberi taklimat oleh Pengarah Jabatan Kesihatan Sarawak, Dr Ooi Choo Huck semalam mengenai beberapa perkara termasuk klinik daif, kekurangan bajet, komunikasi, isu rangkaian di luar bandar, dan lain-lain lagi.

“Kementerian Kesihatan menyedari masalah penjagaan kesihatan di Sarawak, dan kami sedang membincangkan isu ini dengan jabatan dan kementerian berkaitan,” katanya.

Beliau berkata demikian pada majlis makan malam Ulang Tahun ke-20 Pusat Jantung Sarawak di Dewan Santapan, Dewan Undangan Negeri Sarawak, disini malam tadi.

Pada masa sama, beliau turut memuji Pusat Jantung Sarawak atas kejayaannya dalam mengubah kemudahan dan meluaskan rangkaian rawatan serta perkhidmatan untuk merawat penyakit jantung, masalah buah pinggang dan kanser.

“Saya sanjungi usaha sebegini dalam memastikan rakyat mendapat penyampaian perkhidmatan terbaik dalam menerima penjagaan kesihatan,” katanya.

Dalam pada itu, Dr Zaliha turut merakamkan ucapan tahniah kepada Jabatan Kesihatan Negeri Sarawak atas Program Vaksinasi Covid-19 di mana sejumlah 12,612 orang telah mengambil dos penggalak kedua diberikan melalui semua pejabat kesihatan bahagian, hospital, agensi kerajaan dan kemudahan kesihatan swasta.

“Ini sebagai langkah meningkatkan kesiapsiagaan untuk

menghadapi kemungkinan peningkatan kes dan kematian Covid-19.  Pemvaksinan

akan diteruskan secara besar-besaran di seluruh Sarawak sehingga penghujung Januari 2023,” katanya.

Turut hadir Premier Sarawak Datuk Patinggi Tan Sri Abang Johari Tun Openg dan isterinya, Puan Sri Datuk Amar Juma’ani Tuanku Bujang;  Timbalan Premier Sarawak, Dato Sri Dr Sim Kui Hian  isteri, Datin Sri Enn Ong;  Setiausaha Sarawak Datuk Amar Mohamad Abu Bakar Marzuki dan Ketua Pengarah Kesihatan, Tan Sri Dr Noor Hisham Abdullah.

Oleh SHAHRUL QAIZAT

Keterangan gambar

Dr Zaliha Mustafa berucap pada majlis makan malam Ulang Tahun ke-20 Pusat Jantung Sarawak di Kuching malam tadi.

See author's posts


Perantau rakyat Sarawak disaran balik ke Bumi Kenyalang

KUCHING: Rakyat Sarawak yang berada di luar negeri wajar balik ke ‘bumi sendiri,’ kata Timbalan Premier, Dato Sri Dr Sim Kui Hian.

Ini kerana, banyak peluang pekerjaan baharu yang telah ditawarkan oleh Kerajaan Sarawak untuk rakyatnya yang kini sedang merantau di ‘bumi orang.’

“Mungkin tidak banyak peluang pekerjaan pada masa dahulu, tetapi dengan perkembangan terkini yang dirancang oleh Premier Sarawak, Datuk Patinggi Tan Sri Abang Johari Tun Openg, terdapat peluang baharu untuk semua orang Sarawak,” katanya.

Beliau berkata demikian selepas merasmikan upacara menyalakan lampu sempena sambutan Tahun Baharu Cina di sekitar patung Kucing Putih, Padungan di sini, malam tadi.

Katanya, antara peluang pekerjaan baharu yang ditawarkan oleh kerajaan untuk anak Sarawak ialah Projek Sistem Pengangkutan Bandar Kuching (KUTS) yang sedang dilaksanakan.

“Projek ini memerlukan sumbangan orang Sarawak untuk mencapai matlamatnya iaitu mengekalkan status keluaran dalam negara kasar (GDP) terbesar di Malaysia dan menjadi negeri yang maju menjelang 2030,” katanya lagi.

Turut hadir, Datuk Bandar MBKS, Dato Wee Hong Seng serta Konsulat Jeneral Republik Rakyat China di Kuching, Xing Wei Ping.

Oleh NUR AIN OTSMAN

See author's posts


Ketua Menteri beri penghormatan terakhir

KUCHING: Ketua Menteri, Datuk Patinggi Abang Johari Tun Openg memberi penghormatan terakhir kepada mendiang Datuk Sarjan (B) Awang Raweng di Dewan Suarah Kuching, semalam.

Abang Johari hadir bersama Timbalan Ketua Menteri, Datuk Amar Douglas Uggah Embas, Menteri Pelancongan, Kesenian dan Kebudayaan merangkap Menteri Belia dan Sukan, Datuk Abdul Karim Rahman Hamzah, Menteri Kebajikan, Kesejahteraan Komuniti, Wanita, Keluarga dan Pembangunan Kanak-kanak (KWKPK), Dato Sri Fatimah Abdullah, dan Setiausaha Kerajaan Negeri, Datuk Amar Jaul Samion pada jam 9.25 pagi.

Abang Johari turut berkesempatan menzahirkan kedukaan dan ucapan takziah kepada ahli keluarga mendiang sebelum meninggalkan dewan.

Upacara diteruskan dengan bacaan doa yang diketuai Reverend Canon Roannie W. Cannidy dan disusuli bacaan/ucapan penghormatan daripada Uggah.

“Kami berkumpul di sini hari ini untuk meratapi kehilangan besar negara kita, pahlawan sejati kita.

“Mendiang mempunyai ciri-ciri utama seorang pahlawan seperti keberanian, tekad yang tinggi,” katanya dalam ucapan penghormatan beliau.

Uggah menyifatkan keberanian semasa pertempuran dengan komunis pada 27 Mei 1951 di Johor sebagai teladan kerana mendiang pada ketika itu bertindak secara sukarela menyelamatkan rakannya yang memerlukan tanpa mengharapkan balasan atau keuntungan luaran.

Menurut Uggah, selain daripada menerima anugerah Pingat George Cross, mendiang pernah mendapat pelbagai anugerah lain seperti Pingat Jasa Malaysia pada tahun 2011, Pingat Perkhidmatan Umum, Pingat Jubli Berlian Ratu Elizabeth II pada tahun 2012, Pingat Jubli Emas Ratu Elizabeth II pada tahun 2002, Pingat Jubli Perak Ratu Elizabeth II pada tahun 1977 dan Elizabeth II Pingat Pertabalan Ratu pada tahun 1953.

Sementara itu, Kerajaan Sarawak turut mengurniakan kepadanya anugerah Panglima Setia Bintang pada 2018, yang membawa gelaran ‘Datuk’, sebagai pengiktirafan kepahlawanannya ketika Sambutan Ulang Tahun Tuan Yang Terutama Yang Dipertua Negeri Sarawak yang ke-82.

Mendiang menghembuskan nafas terakhirnya pada usia 104 tahun, Jumaat 18 September, 2020 di kediaman anaknya di Jalan Padri, Sri Aman.

Mendiang meninggalkan sembilan orang anak, 24 cucu, 26 cicit dan dua piut.

Oleh Akmal Adib Yusup

See author's posts


Penduduk diminta kekalkan Bintangor zon bebas Covid-19

AKUN GIMAN

BINTANGOR: Semua penduduk di kawasan Daerah Meradong diminta supaya mematuhi Perintah Kawalan Pergerakan (PKP) yang dilanjutkan sehingga 14 April ini bagi mengekalkan daerah tersebut terus berada dalam kategori Zon Hijau bebas dari wabak Covid-19.

Ketua Polis Daerah Meradong, DSP Sekam Anoi berpuas hati dengan tahap pematuhan sebanyak 99 peratus penduduk di kawasan terbabit sepanjang pelaksanaan PKP. “Tahap pematuhan penduduk dalam ini terhadap usaha dan arahan kerajaan menangani penyakit merbahaya adalah tinggi.

“Ini adalah hasil berkat kerjasama daripada semua pihak termasuk agensi penguatkuasaan Majlis Daerah Meradong Julau, Ikatan Relawan Malaysia (RELA)dan Pejabat Daerah Meradong telah berusaha keras dalam memberikan penerangan dan kesedaran berkaitan PKP,” jelasnya ketika dihubungi petang semalam.

Katanya, kawalan ketat diadakan di laluan masuk dan keluar utama dari daerah Meradong melalui Sekatan Jalan Raya (SJR). “Saya meminta orang ramai supaya terus mematuhi PKP yang dilanjutkan sehingga 14 April ini.

Kegagalan mematuhi PKP boleh mengundang masalah kepada diri sendiri, keluarga dan masyarakat secara keseluruhannya,” ujarnya. Beliau turut menasihatkan orang ramai supaya tidak menyebarkan berita palsu yang mana belum diketahui kesahihannya.

“Rujuk dengan agensi yang berkenaan terlebih dahulu untuk mendapatkan kesahihan sesebuah berita. Jaga keselamatan serta kesihatan diri dan keluarga,” tegasnya. Pada 1 April, Sarawak telah mencatatkan jumlah harian tertinggi positif Covid-19 apabila 32 disahkan dijangkiti wabak itu.

Sementara itu, Jawatankuasa Pengurusan Bencana Negeri (JPBN) Sarawak mengesahkan Kuching sebagai zon merah Covid19 selepas 118 kes positif direkodkan di bandar raya tersebut.Sebanyak 13 kawasan lagi dikategorikan sebagai zon jingga apabila merekodkan antara satu hingga 40 kes positif.

Zon jingga di Sarawak itu ialah Kota Samarahan yang mencatatkan 20 kes positif, Miri (11), Betong (9), Sarikei dan Limbang masing-masing (6), Bintulu (5) manakala Serian dan Sibu masing-masing (4).

Lima lagi kawasan iaitu Simunjan, Sri Aman, Mukah, Matu dan Lawas pula masing-masing mencatatkan satu kes. Sebanyak 26 kawasan lagi dikategorikan zon hijau apabila disahkan bebas dari wabak berkenaan iaitu Bau, Lundu, Asajaya, Saratok, Pusa, Kabong, Maradong, Julau, Pakan, Kanowit, Selangau, Tatau, Sebauh, Dalat, Daro, Tanjung Manis, Marudi, Subis, Beluru, Telang Usan, Kapit,Belaga, Song, Bukit Mabong, Lubok Antu dan Tebedu.

See author's posts


Kitar sampah jadi sumber pendapatan

MIRI : Warga Pihak Berkuasa Tempatan (PBT) di negeri ini diminta agar lebih inovasi dan kreatif  dalam menguruskan sisa pembuangan dengan mengitar semula sampah untuk menjadi sumber pendapatan.

Menteri Kerajaan Tempatan dan Perumahan Sarawak, Dato Sri Dr. Sim Kui Hian berkata, menurut kajian yang dijalankan Pengurusan Sisa Pepejal Bersepadu Sarawak baru-baru ini,  dianggarkan 89.4 peratus sampah isi rumah dibuang sebagai sisa sampah sementara hanya 10.6 peratus dihantar untuk dikitar semula.

Katanya, bagi pengeluaran bukan komersial, institusi dan industri, sebanyak 82 peratus dibuang sebagai sisa buangan, dan 18 peratus dihantar untuk dikitar semula.

“Sebagai perbandingan, Kementerian Alam Sekitar dan Pemuliharaan Jerman melaporkan bahawa pada tahun 2018, pengurusan sampah di negara itu telah berkembang menjadi sektor ekonomi yang besar dan kuat.

“Jerman mencatatkan kadar kitar semula tertinggi iaitu sebanyak 67 peratus untuk sampah isi rumah, 70 peratus untuk sisa pengeluaran dan komersial dan hampir 90 peratus untuk sisa pembinaan.

” Ini berbeza dengan keadaan kita di Sarawak di mana pengurusan sampah menjadi lebih membebankan.

“Oleh itu, marilah kita memikirkan lebih mendalam konsep  ‘WASTE to WEALTH’ dan tidak melihat output fizikal sahaja  tetapi memupuk dasar inovatif yang dapat membantu meningkatkan pendapatan majlis (PBT),” katanya.

Beliau berkata demikian pada Minggu Inovasi Perkhidmatan Awam Peringkat Negeri Sarawak dan Pameran Innowaste yang diadakan di Permaisuri Mall di sini, semalam.

Sebanyak 27 agensi terlibat dalam program tersebut yang dianjurkan oleh Kementerian Kerajaan Tempatan dan Perumahan Sarawak bersama Majlis Bandaraya Miri (MBM).

Antara agensi yang terlibat ialah MBM, Majlis Daerah Subis, Majlis Daerah Marudi,Majlis Daerah Sri Aman dan Majlis Daerah Limbang.

Mengenai program tersebut, Sim menyeru para peserta supaya menggunakan peluang tersebut untuk meneroka cara-cara yang berguna untuk meningkatkan rantaian pengurusan sisa dengan mencontohi amalan terbaik dari negara-negara luar seperti Jerman dan Jepun.

“Saya ingin mengingatkan kita semua di sini pagi ini (semalam) agar tidak jemu untuk terus berinovasi dan mencari idea baharu  dan jika boleh, bekerjasama  antara satu sama lain untuk memberikan perkhidmatan yang  terbaik.

“Menjadi harapan saya agar sifat inovasi dan kreativiti akan sentiasa menjadi asas jentera kementerian  tempatan dalam meningkatkan lagi prestasi kerja, kualiti dan produktiviti,” ujarnya.

Hadir sama, Menteri Pengangkutan, Datuk Lee Kim Shin, Menteri Muda Kerajaan Tempatan, Datu Dr. Penguang Manggil, Menteri Muda Pelancongan, Kesenian dan Kebudayaan,Datuk Sebastian Ting, Setiausaha Persekutuan Sarawak, Datuk Mohd Shahabudin Omar, Setiausaha Tetap Kementerian Kerajaan Tempatan dan Perumahan,Datu Antonio Kahti Galis , Ahli Parlimen Sibuti, Lukanisman Awang Sauni, Datuk Bandar MBM , Adam Yii dan Pemangku Residen Miri, Abdul Aziz Mohd Yusuf.

Oleh Liong Chai Ling

See author's posts


Pemulihan selepas pandemik • Dasar Pandang Ke Timur boleh bantu Malaysia?

KUALA LUMPUR: Malaysia mesti mengkaji strategi dan model pertumbuhan negara-negara seperti China, Jepun dan Korea untuk mempercepatkan pembangunan ekonominya sendiri, demikian menurut bekas Perdana Menteri Tun Dr Mahathir Mohamad (gambar).

Justeru, beliau menegaskan Dasar Pandang Ke Timur yang diperkenalkan pada 1982 semasa beliau menjadi perdana menteri boleh berfungsi sebagai platform untuk meneroka model pembangunan gergasi-gergasi Asia, melakarkan kemungkinan dan peluang baharu dalam menangani cabaran yang disebabkan oleh pandemik Covid-19.

Dr Mahathir berkata bahawa dasar Pandang ke Timur tidak terhad hanya kepada Jepun, tetapi juga kepada Korea Selatan dan China, serta entiti lain di Asia Timur dan sehubungan itu, Malaysia harus mengguna pakai amalan baik dari negara-negara tersebut dan mengetepikan amalan yang tidak sesuai untuk Malaysia.

“Kita buang yang tidak sesuai, tetapi yang sesuai untuk Malaysia, kita ambil dan berusaha mendapatkan manfaat daripada gelombang pembangunan yang dilihat di negara-negara berkenaan khususnya Jepun,” katanya sambil menambah Jepun membina semula negaranya selepas Perang Dunia Kedua untuk muncul menjadi ekonomi kedua terbesar di dunia sebelum kebangkitan China dalam beberapa tahun kebelakangan ini.

“Oleh itu, tindakan Jepun mesti ada merit. Kita ingin menimba ilmu dari Jepun. Untuk mencapainya, kita mempunyai dasar Pandang ke Timur ini,” katanya semalam semasa sesi soal jawab memperingati ulang tahun ke-40 Dasar Pandang Ke Timur Malaysia.

Dr Mahathir seterusnya berkata Dasar Pandang Ke Timur telah berjaya dan harus kekal sebagai asas kepada strategi dan program pembangunan Malaysia.

“Pada pendapat saya, dasar yang bijak dan program berkesan hanya boleh dilaksanakan sepenuhnya dan matlamatnya tercapai jika pelaksana dan sistem sokongan yang ada mempunyai sikap dan rasa tanggungjawab yang sewajarnya,” tambah beliau.

Hari ini, lebih 400,000 rakyat Malaysia bekerja dengan hampir 1,500 syarikat Jepun yang beroperasi di Malaysia.

Dasar Pandang Ke Timur telah memainkan peranan penting dalam usaha perindustrian Malaysia dan telah menyumbang dengan ketara kepada pertumbuhan ekonomi  keseluruhan negara.

Dr Mahathir turut melahirkan harapan agar ulang tahun ke-40 ini akan memberi dorongan baharu kepada Dasar Pandang Ke Timur dan hubungan Malaysia-Jepun secara keseluruhan, serta peluang untuk meneliti sistem pendidikan Jepun dari peringkat pratadika hingga ke peringkat universiti. – Bernama

See author's posts


Rizab antarabangsa BNM berjumlah AS$114.4 bilion pada 15 Feb

KUALA LUMPUR: Rizab antarabangsa Bank Negara Malaysia (BNM) berjumlah AS$114.4 bilion (AS$1= RM4.44) pada 15 Februari 2023 dan paras rizab ini memadai untuk membiayai 5.0 bulan import barangan dan perkhidmatan, dan 1.0 kali jumlah hutang luar negeri jangka pendek.

Bank pusat dalam satu kenyataan hari ini berkata, komponen utama rizab antarabangsa ialah rizab mata wang asing (AS$102.1 bilion), paras rizab Tabung Kewangan Antarabangsa (AS$1.4 bilion), Hak Pengeluaran Khas (SDR) (AS$5.7 bilion), emas (AS$2.3 bilion) dan aset rizab lain (AS$2.9 bilion).

Sementara itu, jumlah aset berjumlah RM617.37 bilion, terdiri daripada emas dan pertukaran asing dan rizab-rizab lain termasuk SDR (RM502.28 bilion), kertas kerajaan Malaysia (RM12.82 bilion), deposit dengan institusi kewangan (RM1.44 bilion), pinjaman dan pendahuluan (RM23.74 bilion), tanah dan bangunan (RM4.14 bilion) dan aset-aset lain (RM72.96 bilion).

BNM berkata, modal dan liabiliti terdiri daripada modal berbayar (RM100 juta), rizab (RM160.48 bilion), mata wang dalam edaran (RM161.94 bilion), deposit oleh institusi kewangan (RM208.75 bilion), deposit kerajaan persekutuan (RM10.41 bilion), deposit lain (RM36.91 bilion), kertas Bank Negara (RM6.17 bilion), peruntukan SDR (RM28.21 bilion) dan liabiliti-liabiliti lain (RM4.38 bilion). -Bernama

See author's posts


Faizal sedia beri 100 peratus

BEKAS penyerang berbisa negara, Faizal Saari sedia memberikan komitmen 100 peratus sekiranya kembali dipanggil menyertai skuad hoki kebangsaan selepas ini.

Walaupun tidak beraksi untuk tempoh hampir tujuh bulan, pemain berusia 29 tahun itu telah membuktikan bahawa beliau masih berbisa di hadapan gol dan penyerang terbaik buat masa ini apabila berjaya meledak 14 gol buat Terengganu dalam saingan Piala Tun Abdul Razak setakat ini.

“Saya dalam hati memang nak main balik (untuk skuad kebangsaan), jika terpilih, saya berbesar hati. Jika tiada rezeki saya kena cari jalan lain, seperti ke Eropah atau kena usaha lagi kuat.

“Jika dipanggil, saya memang akan bagi komitmen 100 peratus untuk tahun ini. Masa untuk lupakan perkara lama dan buka lembaran baharu,” katanya ketika ditemui selepas membantu Terengganu mara ke separuh akhir Piala Tun Abdul Razak di Stadium Hoki Nasional, malam semalam.

Bagaimanapun, keputusan terletak di tangan ketua jurulatih skuad ‘Speedy Tigers’ baharu, A. Arul Selvaraj sama ada mahu menyenaraikan pemain itu yang pernah beraksi di Liga India dan Australia Selatan ke kem latihan kebangsaan atau tidak.

Faizal; adiknya Fitri; kapten skuad negara sebelum ini Sukri Mutalib; Joel Van Huizen; dan Nabil Fiqri Mohd Noor merupakan antara nama besar yang digugurkan oleh bekas jurulatih negara, Roelant Oltmans daripada senarai 34 pemain yang dipanggil ke kem latihan.-Bernama

See author's posts


RTS dianggarkan RM10 bilion untuk Malaysia, Singapura

JOHOR BAHRU: Kos keseluruhan pembinaan projek Sistem Transit Rapid (RTS) yang menghubungkan Malaysia dan Singapura di sini dianggarkan bernilai kira-kira RM10 bilion, kata Menteri Pengangkutan, Datuk Seri Dr. Wee Ka Siong.

Beliau berkata daripada keseluruhan jumlah itu, 61 peratus daripadanya dibiayai oleh kerajaan Singapura manakala 39 peratus lagi ditanggung oleh kerajaan Malaysia.

“Berdasarkan kepada perjanjian Singapura-Malaysia, nisbah (kos) ialah 61:39, lebih kurang jumlahnya ialah RM10 bilion. Singapura akan membiayai 60 hingga 61 peratus manakala pihak kita pula ialah 39 peratus dengan kos RM3.716 bilion.

“Maka, kos RM10 bilion itu ialah untuk jarak sepanjang empat kilometer. Jarak Malaysia ialah kira-kira 2.7 km dan 1.3 km untuk Singapura,” katanya kepada pemberita di sini, semalam.

Wee juga berkata, pembinaan RTS berkenaan akan dilakukan dalam dua fasa iaitu bahagian pertama pada awal 2021 hingga hujung 2024, merangkumi fasa pembinaan atau pembangunan struktur sivil.

Fasa dua pula akan bermula awal 2025 hingga akhir 2026, melibatkan pembinaan sistem seperti isyarat, ‘rolling stock’, telekomunikasi, dan pengujian sistem.

Sementara itu, ketika ditanya mengenai keperluan mempunyai depoh Wadi Hana di Johor Bahru, Wee berkata, depoh itu diperlukan bagi tujuan penyelenggaraan RTS yang menggunapakai sistem Transit Aliran Ringan (LRT) kerana Singapura menggunakan sistem berlainan iaitu Mass Rapid System (MRT).

“Perlunya ada depoh di Wadi Hana ialah kerana kita menggunakan sistem LRT. Lagipun, Prasarana mempunyai pengalaman mengendalikan sistem landasan LRT.

“Kita perlukan depoh penyelenggaraan, tempat untuk kita menyelenggara dan sebab itulah kita pilih Wadi Hana. Bagaimanapun saiz tanah untuk depoh berkenaan belum dimuktamadkan lagi kerana kita perlu berbincang dengan kerajaan negeri.

“Tetapi setakat ini, kita telah mengenal pasti 40 lot (tanah). Saiz sebenar akan dimaklumkan secepat mungkin,” katanya.- Bernama

See author's posts


MYAirline guna pesawat Airbus ke Kuching mulai esok, selain Sibu

PETALING JAYA: MYAirline, syarikat penerbangan tambang rendah baharu Malaysia, optimis namun berhati-hati akan mencapai pertumbuhan positif pada tahun pertama operasinya.

Berlandaskan saranan jualan unik (USP), syarikat penerbangan ‘merah baharu’ itu menyasar untuk menempatkan kedudukannya dalam pasaran tambang rendah dengan memperkenalkan uniform anak kapal neutral jantina, tempat duduk ergonomik baharu, amalan hijau manual digital untuk juruterbang serta hidangan dalam penerbangan ‘MyKopitiam’.

Ketua Pegawai Eksekutif MYAirline Sdn Bhd, Rayner Teo berkata pihaknya berusaha untuk berada pada kedudukan positif dari segi tunai mulai tahun pertama.

“Kami juga menyedari banyak cabaran di hadapan namun berasaskan formula strategi pasaran yang kukuh dan mengekalkannya di landasan, kami amat berharap dapat mencatatkan tunai positif,” katanya pada sesi meja bulat media pertama MYAirline di ibu pejabatnya di Subang Jaya, dekat sini, hari ini.

Beliau berkata secara purata, syarikat penerbangan itu telah mencapai faktor muatan yang baik iaitu 70 peratus berdasarkan minggu pertama pembukaan jualan tiket, memandangkan tempoh pengehadan sejak ia bermula pada 25 November lepas.

MYAirline yang beroperasi menggunakan kumpulan pesawat Airbus A320-200, akan melancarkan penerbangan pertamanya pada 1 Disember ke Kuching, Kota Kinabalu dan Langkawi dari klia2.

Syarikat penerbangan ini juga dijangka terbang ke Kota Bharu, Pulau Pinang dan Sibu pada bulan yang sama dan kini masih menunggu kelulusan daripada Suruhanjaya Penerbangan Malaysia.

Teo berkata selain mengembangkan destinasi domestik, MYAirline juga meninjau pasaran di Asia Tenggara iaitu Singapura, Bali, Bangkok dan lain-lain, paling cepat pada suku pertama 2023.

“Kami akan mula terbang ke negara yang mesra dan mudah bagi kami…dalam tempoh penerbangan empat jam,” katanya.

Pada masa ini, MYAirline mempunyai hampir 500 pekerja termasuk kira-kira 60 juruterbang.

Ia juga sentiasa mengemaskinikan tawarannya menerusi laman web dan aplikasi mudah alih.

Mengulas mengenai USP,  Teo berkata MYAirline akan menjadi pihak pertama yang menggunakan tempat duduk ergonomik yang ringan, mesra alam sekitar dan ‘pre-reclined’ (tidak boleh ubah), yang menjimatkan sehingga 900 kilogram berat pesawat.

Tempat duduk ‘pre-reclined’ adalah tempat duduk tetap yang penumpang tidak boleh ubah atau sesuaikan.

Tempat duduk ini tidak memaksa penumpang untuk duduk tegak sepenuhnya dan ia juga tidak membenarkan penumpang bersandar sejauh yang mahu.

Anak kapal MYAirline juga akan menjadi orang pertama di negara ini yang memakai pakaian seragam neutral jantina dengan ‘hoodie’ dan seluar panjang serta dipadankan dengan kasut sniker, yang memberikan keselesaan maksimum kepada mereka.

Bagi penumpang, mereka diberikan elaun bagasi kabin tujuh kilogram, hidangan panas dan makanan seperti nasi lemak, mi goreng, roti jala, Jjajangmyeon Korea dan banyak lagi tambahan pada masa hadapan.

Syarikat penerbangan itu menggunakan teknologi inovatif dan hijau dalam produk dan perkhidmatannya untuk memastikan proses yang mudah dan lancar untuk penumpang.

— BERNAMA

See author's posts


Bermesra dengan haiwan di Taman Buaya Miri

Menempatkan lebih 1,000 ekor buaya pelbagai spesies, Taman Buaya Miri merupakan destinasi taman haiwan di Bandaraya Miri yang paling menarik untuk pelancong lawati.

Ia terletak di Kuala Baram iaitu  hanya kira-kira 25 kilometer dari pusat bandar raya ini.

Antara spesies buaya yang boleh didapati di taman buaya ini adalah buaya tembaga, buaya katak, buaya jejulong dan buaya albino.

Tempat ini sangat ideal untuk bawa anak-anak mengenali haiwan yang cukup sinonim dengan Sarawak yang terkenal dengan Bujang Senang.

RASAI PENGALAMAN BERI BUAYA MAKAN

Antara tarikan pengunjung di sini adalah melihat buaya yang pelbagai saiz dengan lebih dekat dan juga aksi-aksi ganas ketika sang bedal ini diberi makan.

Pengunjung juga boleh memberi makan buaya dengan membeli makanan yang berupa bangkai ayam dan  pastinya pengunjung boleh melihat aksi buaya melonjak tinggi menyambar mangsanya.

PELBAGAI JENIS HAIWAN LAIN

Ia bukanlah sekadar memberi peluang pengunjung untuk mendekati sang bedal ini, tetapi juga banyak haiwan lain di tempatkan di situ yang mana pengunjung melihat haiwan-haiwan itu dari jarak dekat.

Antaranya ialah  kuda, beruang, rusa, landak, ular sawa, burung merak, monyet dan pelbagai jenis burung yang jarang ditemui.

Pengunjung juga boleh memberi makanan kepada haiwan-haiwan tersebut dengan membeli makanan yang dijual di taman tersebut.

Selain itu, pengunjung juga berpeluang merasai pengalaman menunggang kuda di situ dengan bayaran yang berpatutan.

DIBUKA SETIAP HARI

Taman ini sudah mula beroperasi selepas ditutup sejak 18 Mac lalu susulan pelaksanan Perintah Kawalan Pergerakan bagi membendung penularan wabak Covid-19.

Ia dibuka setiap hari bermula jam 9 pagi hingga 6 petang.

Pengunjung ke taman buaya ini dinasihatkan mematuhi prosedur operasi standard (SOP) yang ditetapkan terutama penjarakan sosial bagi membendung penularan wabak pandemik Covid-19.

Oleh Liong Chai Ling

See author's posts


Bersyukur dilantik jadi Ketua Kaum

SIMANGGANG: Ketua Masyarakat dan Ketua Kaum (KMKK) diingat supaya mengamalkan sikap bersyukur dan mengenang budi sekiranya berjaya dilantik memegang jawatan itu yang sebelum ini menjadi rebutan di kawasan mereka.

Ramai individu berjuang untuk merebut jawatan itu sehingga menjurus kepada berlaku perpecahan dalam kalangan penduduk terutama di kawasan kaum Iban, kata Menteri Muda Kesejahteraan Komuniti, Datuk Francis Harden Hollis.

“Lebih dikesali apabila terdapat segelintir individu ini menunjukkan tanda protes dengan menyertai pembangkang kerana gagal mencapai niat untuk menjadi KMKK.

“Tindakan golongan berkenaan boleh diumpamakan sebagai menjarakkan diri daripada peluang sedia ada kerana tidak mempunyai kesabaran dan tiada pendekatan musyawarah bersama pemimpin yang berkuasa di kawasan mereka sendiri,” kata beliau.

Harden berkata demikian ketika berucap merasmikan Program Pembangunan Kapasiti KMKK Daerah Sri Aman dan Penyerahan Baucar Bantuan Pakaian Seragam Yayasan Sarawak bagi DUN N32 Simanggang di sini pada Selasa lepas.

Pada majlis itu, beliau turut memaklumkan bidang kuasa KMKK tidak boleh diwujudkan sesuka hati kerana ia melibatkan peruntukan kewangan dan syarat yang perlu dipenuhi.

“Ingin saya tegaskan di sini individu yang berminat untuk menjawat KMKK perlu memenuhi syarat yang ditetapkan.

“Lagi pun jika sudah menjawat KMKK adalah penting bagi mereka untuk membantu kita menyebar dasar pembangunan Kerajaan Sarawak kepada penduduk bagi memakmurkan lagi proses pembangunan negeri ini,” kata beliau.

Seramai 117 KMKK dari kalangan kaum Iban, Cina dan Melayu dalam kawasan Dewan Undangan Negeri (DUN) Simanggang menyertai program berkenaan di salah sebuah hotel tempatan di sini.

Sijil Perlanjutan Pelantikan Tuai Rumah, Ketua Kaum dan Kapitan turut diadakan pada program berkenaan sambil disusuli dengan penyerahan format Key Performance Indicator (KPI) KMKK sebagai platform menilai kompetensi setiap pemimpin akar umbi itu.

Antara tujuan pelaksanaan program berkenaan adalah bagi mendedahkan fungsi dan peranan yang perlu dimainkan oleh KMKK sebagai jentera kerajaan di peringkat akar umbi.

Hadir sama Residen Sri Aman, Indit Bangai, Pegawai Daerah Sri Aman, Mohd Ashree Wee, Pengarah Yayasan Sarawak, Azmin Bujang dan Timbalan Pegawai Pendidikan Daerah Sri Aman, Kwang Law.

Oleh Valentine Ngumbang

See author's posts


‘Ornamentation’ ba lagu pop Iban

KELIMPAH ari jaku (jaku Iban) enggau instrumen asal baka gendang, tawak, sape, engkerumung, bebendai enggau sekeda ke bukai, lingguk tauka iur (ornamentation) nya siti ari identiti ti bendar ba lagu pop Iban. Nitihka Google, “ornaments are decorative notes which embellish a melody” lalu iya tau mega disebut bungai melodi. Bungai melodi nya note ti dikena ngemanah sereta ngemaniska agi (to decorate) melodi siti-siti lagu. Chunto note ornament nya acciaccatura enggau appoggiatura. Dipuntangka ngena jaku pandak,  lingguk / iur nya siti stail / chara awakka melodi lagu lebih narit ati (more attractive).  Bunyi lagu ke bisi lingguk / iur enggau lagu ke nadai lingguk / iur jauh bebida laban lagu ti ornamentasyen  munyi ke ‘mata’. Kebuah pia laban iya nadai bungai, nadai pengias, nadai note tangkir ti nyadi ke pemanis melodi lagu.

Nitihka siti pansik (research) ti bedau dikeluarka (publish), lagu pop Iban ke bisi diatu semina dilagu tauka disadaka ngena jaku Iban aja tang kurang ngemeratka ornamentasyen. Lingguk asal lagu Iban datai ari leka main asal Iban baka pantun Iban. Lingguk renung, jawing, ganu, pelandai  ulih diubah nyadi lingguk / iur lagu moden. Iur lagu pop Iban disada nitihka genre lagu nya empu tauka mod baka lagu tusah, lagu gaga, lagu puji, lagu perang enggau bansa lagu ke bukai. Iur / lingguk tiap bengkah lagu nya tadi enda sebaka lalu nya meh ke nyadi identiti ke siti-siti bansa / genre lagu pop Iban.

Ditanya nama significant tauka pemanah penemu pasal ornamentasyen tu industri muzik Iban, Willy Alfred Tang, siku nembiak ke ngambi master degree  mansik lagu pop Iban madah, penemu ke baka nya ukai dikena ngemesai tauka madahka diri empu tang penemu tu beguna ba sida ke nyadi komposer kelebih agi penanyi.

“Enti kitai deka ngetanka identiti lagu Iban, kitai ukai semina ngelaguka lagu nya ngena jaku Iban tang kitai mega patut ngetanka elemen bukai kelebih agi segi iur tauka lingguk iya. Stail iur / lingguk ba leka main Iban mayuh tau diubah sereta diguna ba sekeda genre lagu pop Iban. Minta ampun nyangka bisi bala pemacha bedau tentu meretika utai ti disebut aku tu.

“Taja pan pia, aku besedia bekunsika penemu diri pasal pekara tu enggau bala kita  enti aku udah nembuka pansik aku tu ila. Taja pan aku ukai Iban tang pengerindu aku ke lagu Iban sigi chukup dalam laban aku empu sigi bejaku munyi orang Iban.

“Anang saru laban identiti lagu Iban ukai semina bepanggai ba jaku Iban tang stail sebut jaku Iban sereta enggau iur iya mega patut munyi asal sebut orang Iban. Taja pan pia, chara sebut tauka intonasyen sekeda penanyi Iban endang enda sebaka laban bisi tuju enggau kebuah kediri,” ku Willy nyaut tanya ba randau kami duai.

BERITA KEDUA

Siku penanyi baru ari Gilson Production Sdn. Bhd, Stephanie G baru udah tembu ngerikot tujuh iti lagu ba album keterubah iya, Mimpi Rawan. Executive Producer album Mimpi Rawan nya Leo Moggie, Producer Lesley Ugil, music arranger Lesley Ugil udah mujur ngeluarka album Stephanie G. Album Mimpi Rawan tu udah dilancharka empai lama ke udah. Komposer bukai ke bisi ba album tu nya Ambai Ambu, Madunz enggau Francis Jayil.

Album tu udah dilancharka ba pun taun  2018 ba Am Lepak Cafe, Kota Samarahan.

“Ngena peluang tu aku deka meri besai terima kasih ngagai tim Gilson Production Sdn Bhd, bala komposer, penulis leka lagu, klip video, muzik enggau sida bukai ke sama mantu nembuka album tu.

“Ba album tu bisi tujuh iti lagu iya nya Rindu, Mimpi Rawan, Aya Jegak Agi Gerobi, Leju, Badu Nganti Aku, Semaya Tua (feat Nash Finsley) enggau Sanggup Nganti. Ngagai kitai ke udah enggau bedau ngelala aku, datai meh bebala mayuh ngagai Am Lepak Cafe maya nya ila,” ku Stephanie G.

PENGARAP

Nuju bala artis (artis lama tauka baru), kita tau bekunsika berita pasal album enggau lagu kita ba ruang tu ngagai aku. Kita mega tau whatsapp aku pasal berita ti deka dikunsika kita nya. Ngena peluang tu, kitai sama arap majak mayuh penanyi baru berani mantaika pengelandik diri ba pengawa belagu, ngaga lagu enggau muzik.

Taja pan pia, gaga meh lagu enggau muzik kita ngena idea enggau chara kita empu. Tanka originality enggau kualiti kita empu awakka lagu enggau muzik nya endang muzik ti original tang ukai ngubah utai ti udah digaga orang.

DIKARANG: MR TUBAI PENGERINDU

See author's posts


Tiang lada DIY ganti Belian

Penggunaan tiang kayu Belian merupakan kaedah tradisional yang telah digunakan dan diwarisi oleh kebanyakan pekebun dan pengusaha lada sejak turun-temurun.

Bagaimanapun, hasil penyelidikan inovasi tiang sokongan lada yang dilakukan oleh para pegawai penyelidik Lembaga Lada Malaysia (MPB) ini mendapati kaedah ini bukan satu-satunya pilihan yang ada.

Timbalan Menteri Perusahaan Perladangan Dan Komoditi, Datuk Willie Mongin berkata, para penyelidik juga telah menemui bahan dan alternatif lain yang praktikal untuk dijadikan sebagai tiang sokongan lada.

“Sumber kayu belian adalah semakin terhad, malah semakin berkurangan dan semakin sukar untuk diperolehi di hutan.

“Kayu belian tidak lagi ekonomik untuk digunakan dalam kuantiti yang banyak bagi penanaman lada. Malah, nilai harga kayu belian yang tinggi di pasaran merupakan salah satu punca kepada peningkatan kos bahan input pertanian, sekali gus menjadi faktor kekangan dan bebanan utama kepada para pekebun lada untuk bergerak lebih jauh,” katanya.

Beliau berkata demikian pada Majlis Pelancaran Produk Hasil R&D: Manual Tiang Sokongan Lada dan Manual Varieti Lada di Malaysia.

Dalam hal ini, Willie menyatakan bahawa hasil penyelidikan MPB menerusi ‘Manual Tiang Sokongan Lada’ dijangka dapat menangani masalah tersebut.

“Ini adalah kerana pengisian manual tersebut dilihat dapat membimbing pekebun-pekebun baharu untuk mempraktikkan penggunaan tiang sokongan alternatif dalam tanaman lada.

“Antara lain, pekebun dan pengusaha lada kini boleh menghasilkan tiang sokongan lada secara Do It Yourself (DIY) bagi ‘Tiang Polyvinyl Chloride (PVC)’ dan ‘Tiang Bata Merah’ atau secara pembelian sendiri berdasarkan kepada cadangan MPB sama ada melalui ‘Tiang Seramik’ dan ‘Tiang Pultrusion’.

“Pun begitu, para pekebun lada harus sentiasa beringat dan mengambil kira tahap kemampuan kewangan, kesesuaian dan keadaan tanah dalam pemilihan jenis tiang sokongan yang boleh digunakan di kebun masing-masing,” jelasnya.

Ujarnya, buku manual ini bermanfaat untuk memberi pengetahuan dan idea baharu kepada para pengusaha lada mengenai pilihan dan jenis tiang sokongan lada yang boleh didirikan untuk projek tanaman lada mereka.

“Kedua-dua buku manual tersebut merupakan bukti dedikasi warga penyelidik Bahagian Penyelidikan dan Pembangunan (R&D) MPB yang telah bertungkus-lumus mengkaji dan mengenal pasti keberkesanan inovasi pelbagai jenis tiang sokongan alternatif serta memperkenalkan lapan jenis varieti lada yang terdapat di Malaysia,” katanya lagi.

Oleh JEAKQLEYN YACHO

See author's posts


Gesa jambatan Sg Merah dibaiki

PANTU: Pengguna kenderaan menggesa pihak berwajib untuk meninjau kerosakan yang berhampiran Jambatan Sungai Merah tidak jauh dari simpang jalan masuk menuju ke Pekan Pantu di sini.

Seorang pengadu ketika menghubungi Utusan Sarawak malam Rabu lepas berkata, kerosakan tersebut adalah merupakan lubang selebar antara dua hingga tiga kaki yang terletak selepas melimpasi jambatan tersebut dari arah Sri Aman menuju ke Kuching.

Dia yang hanya mahu dikenali sebagai Jujo berkata, lubang berkenaan memiliki kedalaman hampir sejengkal jari dan boleh mendatangkan risiko kerosakan terhadap tayar kenderaan kecil atau motorsikal jika dilanggar.

“Kerosakan ini mula dikesan menjelang perayaan Gawai Dayak yang lepas. Pada mulanya tidak begitu serius namun apabila kenderaan berat sering melanggar lubang itu sepanjang masa maka ia mula menjadi lebih lebar dan dalam.

“Kami di Pantu sudah arif dan mengelak daripada melanggar lubang ini. Namun bagi yang belum biasa maka tayar kenderaan kecil mereka mungkin boleh pecah jika melanggar lubang tersebut jika mahu menuju ke Sri Aman dari arah Kuching,” katanya.

Pekerja swasta itu menggesa pihak berwajib mengatasi segera masalah kerosakan itu kerana penunggang motorsikal berhadapan dengan risiko kemalangan serius jika terlanggar lubang itu nanti.

“Penunggang motorsikal boleh terpelanting jika terlanggar lubang itu. Justeru mohon turap semula lubang berkenaan sebelum berlaku kemalangan serius yang melibatkan penunggang motorsikal di sini nanti,” kata pemuda berkenaan.

Oleh VALENTINE NGUMBANG

See author's posts


Barty bermain golf selebriti

BEKAS pemain tenis wanita nombor satu dunia, Ashleigh Barty mengejutkan dunia tenis dengan mengumumkanpersaraannya pada usia 25 tahun. • Foto AFP

BEKAS pemain tenis wanita nombor satu dunia, Ashleigh Barty akan bermain dalam kejohanan pertunjukan golf, kata penganjur semalam, meningkatkan spekulasi bahawa dia boleh menjadi pemain golf selepas persaraan mengejutnya.

Juara Grand Slam tiga kali itu mengejutkan dunia tenis apabila dia meninggalkan sukan itu pada Mac, dengan pemain berusia 25 tahun yang berbakat besar itu tidak tahu tentang rancangannya.

Tetapi penganjur Siri Ikon mendedahkan bahawa dia akan menjadi antara bintang sukan yang bertanding dalam acara AS pada bulan Jun.

“Kami sangat teruja untuk melancarkan Siri Ikon di Amerika dengan Mount Rushmore untuk atlet terbaik dunia, semua pemain golf yang luar biasa dan pesaing yang sengit,” kata ketua eksekutif Siri Icons, Thomas Brookes dalam satu kenyataan.

Perenang Olimpik AS, Michael Phelps, pengurus Manchester City, Pep Guardiola dan legenda tinju Oscar De La Hoya adalah antara pesaing terkenal lain yang akan mengambil bahagian di Kelab Golf Nasional Liberty di New Jersey.

28 pesaing akan dibahagikan kepada Pasukan USA, diketuai oleh Fred Couples, dan Pasukan Rest of the World, diketuai oleh Ernie Els.

Kejohanan AS adalah yang pertama daripada beberapa siri, dengan rancangan untuk menganjurkan edisi di seluruh dunia termasuk di negara Barty di Australia.

“Saya teruja untuk menjadi sebahagian daripada Siri Ikon dan saya berharap melalui penyertaan saya dalam siri ini kami dapat menggalakkan lebih ramai wanita dan gadis untuk menyertai golf di seluruh dunia,” beritahu Barty, yang dikenali sebagai pemain golf berbakat, kepada akhbar Sydney Morning Herald.

“Ia adalah satu peluang yang unik untuk berseronok, menguji diri anda dan bersaing dengan atlet terhebat dunia dalam sukan yang kita semua sangat minati.”

Beberapa atlet boleh berbangga dengan resume sukan yang pelbagai seperti Barty yang sederhana.

Dia pernah meninggalkan tenis dan cemerlang dalam kriket peringkat tertinggi, dan mengambil kayu golfnya pada September 2020 untuk menjuarai gelaran wanita Kelab Golf Brookwater berhampiran Brisbane. – AFP

See author's posts


Perbicaraan genosid ditetapkan 7,8 Mac 2022

PENDUDUK Ukraine menunggu untuk dipindahkan menaiki kereta api di stesen kereta api Kiev baru-baru ini.• Foto AFP

THE HAGUE, Belanda: Mahkamah Keadilan Antarabangsa (ICJ) akan mengadakan perbicaraan pembunuhan beramai-ramai atau genosid berhubung perang di Ukraine pada 7 dan 8 Mac ini.

ICJ yang berpangkalan di Hague, mahkamah tertinggi Pertubuhan Bangsa-Bangsa Bersatu (PBB), akan membuka perbicaraan awam selepas Ukraine membuat aduan kepada mahkamah untuk mengarahkan Rusia menghentikan pencerobohannya.

“Perbicaraan akan ditumpukan kepada permintaan untuk sekatan sementara yang dikemukakan oleh Ukraine,” kata mahkamah dalam satu kenyataan.

Lebih 660,000 orang telah melarikan diri ke luar negara dengan anggaran sejuta orang telah dipindahkan dari Ukraine yang mempunyai populasi 44 juta.

PBB menganggarkan sehingga empat juta pelarian mungkin memerlukan bantuan dalam beberapa bulan akan datang dan 12 juta lagi memerlukan bantuan dalam negara.

ICJ tidak mempunyai mandat untuk membawa tuduhan jenayah terhadap pemimpin Rusia, Vladimir Putin yang bertanggungjawab ke atas pencerobohan itu.

Namun ia adalah mahkamah tertinggi dunia untuk menyelesaikan aduan undang-undang antara negara atas dakwaan pelanggaran undang-undang antarabangsa.

Pendakwa Mahkamah Jenayah Antarabangsa, Karim Khan telah pun mengumumkan bahawa beliau sedang melancarkan siasatan mengenai situasi di Ukraine berikutan pencerobohan Rusia.

“Saya berpuas hati bahawa terdapat asas yang munasabah untuk mempercayai bahawa kedua-dua jenayah perang yang didakwa dan jenayah terhadap kemanusiaan telah dilakukan di Ukraine sejak 2014,”kata Khan dalam satu kenyataan. – AFP

See author's posts


Remaja dihukum penjara lima tahun

BUKIT MERTAJAM: Seorang remaja perempuan dijatuhi hukuman penjara lima tahun dan denda RM18,000 oleh Mahkamah Majistret di sini semalam selepas didapati bersalah memandu secara melulu dan melawan arus sehingga menyebabkan kematian seorang lelaki, tiga tahun lepas.

Majistret Sri Pracha Nanthini Balabedha menjatuhkan hukuman itu ke atas Ng Pei Ven, 22, selepas mendapati pihak pembelaan gagal membuktikan kes melampaui keraguan munasabah di akhir kes pembelaan.

Mahkamah turut memerintahkan remaja itu dihukum penjara 24 bulan sekiranya tertuduh gagal membayar denda dkenakan serta lesen memandu percubaannya dibatalkan dan tertuduh turut hilang kelayakan untuk memohon lesen kenderaan selama lima tahun dari tarikh sabitan.

Bagaimanapun, mahkamah membenarkan permohonan tertuduh untuk penangguhan pelaksanaan hukuman sementara rayuan terhadap keputusan semalam didengar di Mahkamah Tinggi dan menaikkan jaminan RM5,000 lagi menjadi RM12,000 daripada RM7,000 sebelum ini.

Sebaik hukuman diberikan tertuduh yang berada dalam kandang tertuduh dilihat menangis dan beberapa kali mengesat air mata.

Pada 24 Mac 2017, Ng mengaku tidak bersalah atas pertuduhan memandu secara melulu sehingga menyebabkan kematian Mohamad Fandi Rosli, 26, di Lebuhraya Utara Selatan, arah utara pada 7.50 pagi, 14 Mac 2017.

Remaja itu didakwa mengikut Seksyen 41 (1) Akta Pengangkutan Jalan 1987 yang membawa hukuman penjara maksimum 10 tahun dan denda sehingga RM20,000.

Pendakwaan dikendalikan oleh Timbalan Pendakwa Raya Mohd Amril Johari manakala Ng diwakili peguam Lim Boon Beng.- Bernama

See author's posts


Guna teknologi AI kesan pergerakan pesakit Covid-19

SEOUL: Korea Selatan bakal menggunakan teknologi kecerdasan buatan (AI), pengecaman wajah dan ribuan kamera litar tertutup (CCTV) untuk mengesan pergerakan golongan yang dijangkiti Covid-19.

Penggunaan teknologi itu dijangka mengundang ‘pandangan dan suara daripada pelbagai pihak’ kerana melibatkan hak privasi rakyat.

Projek yang ditaja sepenuhnya oleh kerajaan itu dilaksanakan di bandar Bucheon di pinggir Seoul dan dijangka beroperasi pada Januari depan.

Projek itu menggunakan sistem algoritma AI dan teknologi pengecaman wajah bagi menganalisis rakaman yang diperoleh daripada lebih 10,820 CCTV dan seterusnya mengesan pergerakan mereka yang dijangkiti koronavirus.

Selain pergerakan, tindakan golongan yang dijangkiti juga turut dikesan, termasuk kontak rapat dan adakah mereka memakai pelitup muka.

Pihak berkuasa Bucheon menyatakan, sistem itu boleh mengurangkan bebanan kerja petugas kesihatan untuk mengesan mana-mana individu yang dijangkiti Covid-19.

Bandar itu mempunyai lebih 800,000 penduduk dan sistem itu dijangka boleh digunakan secara efisien dan tepat.

China, Rusia, India, Poland, Jepun dan beberapa negeri di Amerika Syarikat (AS) merupakan antara kerajaan yang melakukan eksperimen untuk menguji keberkesanan penggunaan teknologi AI dalam mencegah penularan Covid-19.

Sementara itu, Kementerian Sains dan Sumber Maklumat Korea Selatan memaklumkan, tiada perancangan untuk mengembangkan projek tersebut ke peringkat kebangsaan setakat ini. –AFP

See author's posts


Halep tarik diri

PEMAIN nombor dua dunia Simona Halep menyertai senarai pemain bintang tenis yang semakin meningkat ketika dia mengumumkan tidak akan menyertai Terbuka AS kerana kebimbangan dengan wabak Covid-19.

“Setelah mempertimbangkan semua faktor yang terlibat dan dengan keadaan luar biasa di mana kita hidup, saya memutuskan bahawa saya tidak akan pergi ke New York untuk bermain @usopen,” tweet Halep, penyandang juara Wimbledon ketika ini.

“Saya selalu berkata bahawa saya akan meletakkan kesihatan saya di tengah-tengah keputusan saya dan oleh itu saya lebih suka tinggal dan berlatih di Eropah.”

Pemain dari Romania ini menambah: “Saya tahu @usta dan @WTA telah bekerja tanpa mengenal erti penat lelah mengadakan acara yang selamat dan saya berharap semua orang di sana berjaya dalam kejohanan ini.”

Halep menyertai sejumlah pemain teratas yang menarik diri daripada bermain di Flushing Meadows apabila kejohanan Grand Slam seterusnya bermula pada 1 September.

Penyandang gelaran Terbuka AS, Bianca Andreescu dari Kanada tidak akan bermain, menyertai pemenang lelaki 2019 Rafael Nadal untuk tidak menyertai kejohanan tahun ini.

Antara mereka yang telah menarik diri daripada menyertai Terbuka AS tahun ini ialah Ashleigh Barty (Australia), Elina Svitolina (Ukraine) yang berada di ranking kelima, pemain nombor tujuh dunia Kiki Bertens, Belinda Bencic (Switzerland) ranking kelapan – yang dikalahkan oleh Andreescu di separuh akhir tahun lalu – dan bekas juara Svetlana Kuznetsova dari Rusia, kini berada di kedudukan ke-32 di dunia.Serena Williams, yang mencari gelaran Grand Slam ke-24 sepanjang karier beliau untuk menyamai rekod sepanjang masa Margaret Court, akan bertanding, begitu juga dengan pemain nombor satu dunia, Novak Djokovic.

Satu-satunya pemain daripada 10 pemain teratas WTA yang kekal dalam kejohanan itu adalah pemain nombor tiga dunia Karolina Pliskova, juara Terbuka Australia, Sofia Kenin, yang menduduki tempat keempat dunia, dan Naomi Osaka, yang berada di tempat ke-10.

Itu meninggalkan Williams yang berusia 38 tahun dengan peluang keemasan untuk menyamai rekod Slam, Court, yang menjadi perhatian sejak dia memenangi kejohanan besar terakhirnya – Terbuka Australia 2017. – AFP

See author's posts


Pembalakan Haram: Pengurus, syarikat kilang papan kayu didenda

SIBU: Gara-gara ingkar perintah, pengurus dan syarikat kilang papan kayu diwakili pengarah syarikat didenda sebanyak RM25,000 setiap seorang.

Pada masa sama, perlu mejelaskan bayaran kepada Kerajaan Sarawak sebanyak RM44,450 menurut Seksyen 96 (3) Ordinan Hutan 2015 (Bab 71) sepertimana yang telah diperintahkan oleh Mahkamah Sesyen Sibu, hari ini.

Menurut fakta kes, kedua-dua pihak berasal dari Sibu telah melakukan kesalahan di bawah Seksyen 96 (1) Ordinan Hutan 2015 (Bab 71) kerana memiliki hasil hutan secara tidak sah dan dibaca bersama Seksyen 79 (2), 96 (3), 98 dan 99 Ordinan yang sama.

Kejadian berlaku pada 6 Mei 2019 di mana Pegawai dari Unit Keselamatan dan Penguatkuasaan Sarawak (UKPS) dengan kerjasama bersama pegawai-pegawai dari Jabatan Hutan Sarawak dan Batalion 10, Pasukan Gerakan Am (PGA), Polis Diraja Malaysia (PDRM) telah menahan kegiatan pemunggahan 458 batang kayu balak haram sekitar 8.45 pagi.

Serbuan dibuat di Syarikat Kilang Papan Tanjong Engkilo (1980) Sdn Bhd. berlokasi di Jalan Sungai Maaw.

Hakim, Marutin Pagan juga memerintahkan agar dua mesin penyodok dan forklift sebagai bahan bukti dilucuthak dan diserahkan untuk dilupuskan oleh kerajaan.

Dalam pada itu, Pengarah UKPS, Datu Dr. Chai Khin Chung menegaskan bahawa kesalahan ini adalah suatu kesalahan serius yang melibatkan pemilikan dan pembalakan secara tidak sah dan tindakan tegas harus diambil.

Beliau juga berterima kasih atas kerjasama Jabatan Hutan Sarawak, Sarawak Forestry Corporation dan PDRM dalam usaha pembanterasan kegiatan pembalakan haram di Sarawak.

Kedua-dua pengurus kilang dan pengarah syarikat kilang papan tersebut diwakili Peguambela Ben Lau, Danny Huang dan Victor Lau manakala pendakwaan dari UKPS dikendalikan oleh Timbalan Pendakwa Raya Ronald Felix Hardin dan Pegawai Pendakwaan Christie Sereni Philimon dari Kamar Peguam Besar Negeri Sarawak.

Prosiding turut dihadiri beberapa pegawai berkenaan.

See author's posts


Dana Berdaulat: Idea Terpendam Sarawak

SEJAK kekalahan Barisan Nasional (BN) di peringkat nasional, terdapat suara-suara untuk membina Sarawak yang lebih berkecuali, berdaulat dan memanfaatkan hak-hak Sarawak untuk menghasilkan Sarawak yang lebih kompetitif dari segi ekonomi. Pelbagai aliran pemikiran, gerakan, gesaan untuk memastikan Sarawak lebih baik dari segi pengurusan ekonomi, lebih-lebih lagi untuk memastikan ekonomi Sarawak lebih efisien dan berkembang maju.

Antara gesaan dari suara-suara dari rakyat bawahan termasuklah mahukan Sarawak mengukuhkan ekonomi dan pada masa yang sama meningkatkan pendapatan rakyat Sarawak. Gerakan Sarawak untuk Sarawak (S4S) pada tahun 2018 misalnya, pernah menyeru Peranan Bank Pembangunan Sarawak (DBOS) memperluaskan peranan bank tersebut bagi membolehkan rakyat Sarawak membuka akaun di bank tersebut dan menuntut agar bank bukan milik tempatan yang beroperasi di Sarawak, di samping keperluan mempunyai 30 peratus  pemilikan oleh rakyat Sarawak. Pada masa sama, gerakan tersebut mahukan penubuhan Dana Khazanah Berdaulat Sarawak sejak lima tahun dahulu.

Terdapat juga gesaan agar menggunakan Ordinan Minyak dan Perlombongan  (OMO) 1958 untuk memastikan sumber Sarawak tidak terlepas ke pihak luar Sarawak  begitu kuat. Malah, ketika itu dikatakan sekitar 850,000 tong minyak “dibawa” keluar dari Sarawak, berjumlah AS$51,000,000 sehari (berdasarkan AS$60 setong). Hakikat inilah memberikan rasional bahawa Sarawak sebenarnya mempunyai sumber yang sangat mencukupi bagi membangunkan Sarawak dan dapat memastikan setiap rakyat Sarawak dapat menikmati kekayaan sumber minyak dan gas dan dimanfaatkan oleh semua. Apabila nikmatnya dapat dirasakan, maka ia memastikan kemudahan pendidikan peringkat rendah dan tinggi dapat diberikan bantuan dan perhatian lebih baik, serta penjagaan kesihatan yang lebih sempurna.

Keperluan penerokaan sumber

Di sinilah fokus kepada hak Sarawak dalam konteks penguasaan sumber khazanah negeri amat penting bagi memastikan perancangan ekonomi yang lebih baik.   Empat tahun yang lalu juga, See Chee How selaku wakil rakyat Batu Lintang ketika itu, mengalu-alukan inisiatif Sarawak memulakan projek Petchem Methanol Sarawak di Tanjung Kidurong, Bintulu yang  menjangkakan Bintulu  akan menjadi  kota atau pusat hiliran industri petrokimia yang lebih berintegrasi dan kompleks. Langkah Sarawak itu akan menerokai kekayaan sumber untuk memanfaatkan dan meningkatkan pendapatan ekonomi Sarawak.  Di situlah beliau juga mencadangkan agar Kerajaan Negeri perlu mempertimbangkan pembentukan Dana Kedaulatan Sarawak untuk kerangka yang lebih besar dan bersistematik.

Oleh sebab itu, ketika pilihan raya negeri Sarawak, Parti Sarawak Bersatu (PSB) turut mengemukakan dalam manisfestonya perlunya penubuhan Dana Berdaulat Sarawak untuk memperoleh pendapatan yang lebih besar. Dengan adanya Dana Berdaulat ini akan dapat mengumpul rizab Sarawak sehingga RM100 bilion. Dalam PRN Sarawak juga, Ketua Menteri Sarawak, Datuk Patinggi Tan Sri Abang Johari turut mengemukakan idea penubuhan Dana Berdaulat ala Dana Norway bagi memastikan sumber ekonomi Sarawak lebih baik pada masa akan datang.

Idea lama terhambat

Dengan kata lain, idea penubuhan Dana Berdaulat Sarawak ini bukanlah suatu idea yang asing dalam kalangan rakyat Sarawak. Idea ini terlalu lama sudah dibincangkan oleh anak-anak Sarawak, terutamanya yang telah terlibat dalam sektor petroleum dan gas sejak sebelum pembentukan Malaysia lagi. Namun, idea ini semacam hilang daripada radar perbincangan selepas pembentukan Petronas pada tahun 1974.  Namun, selepas 1980-an ke atas, idea ini mulai muncul kembali, namun, idea ini dianggap idea-idea pinggiran serta tidak mendapat perhatian daripada arus perdana. Hal ini kerana, ketika itu politik pusat atau persekutuan sangat kuat di bawah kuasa Tun Dr Mahathir. Sesiapa menyentuh isu mengenai hak-hak negeri dianggap melakukan tindakan di luar konvensi dan dianggap ekstrem. Silap percaturan, boleh mengakibatkan dimasukkan ke dalam penjara di bawah Akta Keselamatan dalam Negeri (ISA). Ketika itu zaman pemerintahan Mahathir Mohamad yang memimpin selama 22 tahun yang dimaklumi sering memanfaatkan  undang-undang ISA untuk mengawal politik dan kekuasaan.

Selepas pemerintahan itu, Abdullah Badawi mengambil alih kepimpinan negara,  era keterbukaan media dan kebebasan bersuara amatlah diraikan hingga prestasi teruk pertama kali BN era Pak Lah berpunca daripada keterbukaan media. Era keterbukaan media ini diteruskan lagi pada zaman Najib Tun Razak dan ketika itulah undang-undang yang dianggap menyekat kebebasan dan hak asasi manusia dimansuhkan. Akta Keselamatan Dalam Negeri (ISA) yang boleh menahan tanpa bicara dimansuhkan semasa zaman pemerintahan Najib Tun Razak.  Ketika era inilah rakyat semakin berani bersuara, mengkritik dan mengambil tempat serta kedudukan.  Kesan daripada kebebasan media dan suara tanpa terkawal inilah antara punca utama kekalahan BN yang ketika itu tidak bersedia bertarung ideologi dan naratif di media sosial.

Keterbukaan Najib Tun Razak

Namun, hikmah daripada kekalahan BN di peringkat pusat telah membuka suara yang telah lama terbungkam dalam konteks Sarawak. Sebelum kekalahan BN, iaitu apabila prestasi pilihan raya umum 2008, jelas menunjukkan prestasi BN semakin menurun dan ini menyebabkan Pak Lah digesa oleh pimpinan parti UMNO agar berundur dari jawatan Perdana Menteri. Gesaan kuat daripada Tan Sri Muhyiddin dan disokong oleh Mahathir ini hasil daripada konflik dalaman dan perebutan serta percaturan kuasa dalaman UMNO sendiri. Tun Mahathir mengambil peluang untuk menaikkan Najib Tun Razak sebagai Perdana Menteri kerana beliau amat terhutang budi dengan Tun Abdul Razak yang telah berperanan meletakkan asas yang baik dan memberikan laluan yang besar dalam politik, membolehkannya pada akhir persaingan politik, lebih mempunyai peluang untuk menyandang jawatan sebagai Perdana Menteri.

Maka, Najib Tun Razak telah mengambil alih jawatan Perdana Menteri dan mewarisi BN yang semakin lemah. Justeru, beliau memberikan perhatian kepada Sabah dan Sarawak. Tidak pernah Perdana Menteri melawat ke Sarawak lebih 60 kali, kecuali Najib Tun Razak. Ketika itulah banyak pembangunan yang beliau bawa. Antara yang rakyat Sarawak tidak lupa termasuklah membawa projek infrastruktur Pan-Borneo ke Sarawak.  Walaupun ketika kempen politik, nama Najib Razak banyak dikritik hebat, namun, di Sarawak nama Najib Razak tetap terpahat sebagai membawa perubahan besar kepada infrastruktur Sarawak.

Malah, pada ketika zaman Najib yang membawa kepada pemberian autonomi secara pentadbiran yang dilakukan secara peringkat demi peringkat. Sudah tentu, Adenan Satem yang ketika itu menjadi Ketua Menteri Sarawak, melihat hal sedemikian sebagai satu peluang terbaik untuk membuat pelbagai tuntutan kepada Kerajaan Pusat, salah satunya  mengenai isu hak Sarawak seperti pengambilan guru Sarawak yang terdiri 90 peratus anak tempatan untuk berkhidmat di Sarawak. Kesemua ini membawa kepada semangat kebangkitan politik etnonasionalisme di Sarawak.

Kekalahan BN pula memberikan peluang BN Sarawak menjenamakan semula parti tempatan mereka sebagai Gabungan Parti Sarawak (GPS). Di sinilah sejarah politik berasaskan keperluan tempatan diberikan perhatian dan dijadikan sumber utama kekuatan politik GPS.  Maka, Dana Kedaulatan Sarawak adalah antara sumber yang boleh meyakinkan rakyat Sarawak bahawa GPS benar-benar memperjuangkan keperluan dan hak rakyat Sarawak.

Profesor Madya Dr Awang Azman Awang Pawi ialah penganalisis sosiopolitik dan sosiobudaya di Jabatan Sosiobudaya, Universiti Malaya, Kuala Lumpur. Beliau juga ialah felo penyelidik Pusat Kajian Demokrasi dan Pilihan Raya Universiti Malaya (UMCEDEL)

See author's posts


Projek Tebingan Sungai Lingga siap 2021

LINGGA: Fasa I Projek Tebingan Sungai Lingga dijangka siap sepenuhnya pada 6 Mei tahun hadapan, kata Timbalan Ketua Menteri, Datuk Amar Awang Tengah Ali Hasan.

Beliau yang juga Menteri Perdagangan Antarabangsa dan Industri, Terminal Perindustrian dan Pembangunan Usahawan, berkata projek fasa pertama bernilai RM3.9 juta itu melibatkan kerja membina tujuh unit kedai, tandas awam, Terubok Interaktif dan ‘Open Plaza Water Park’.

“Bagaimanapun dari segi penyediaan fizikalnya, projek itu mengalami kelewatan satu peratus iaitu 22 peratus berbanding 23 peratus seperti yang kehendaki dalam jadual.

“Punca kelewatan disebabkan oleh penguatkuasaan Perintah Kawalan Pergerakan (PKP) dengan projek fasa kedua dan ketiganya akan terus dimulakan sebaik sahaja pakej pertama siap,” kata beliau.

Awang Tengah ketika melakukan lawatan ke tapak projek tersebut juga berkata Tebingan Sungai Lingga itu akan mengubah landskap pembangunan kawasan Lingga dan seterusnya menyumbang kepada peningkatan taraf sosioekonomi penduduknya.

Malah kawasan Lingga, katanya, juga akan mengalami proses pembangunan yang lebih pesat apabila Projek Jalan Pesisir Pantai dan Jalan Kedua selesai dilaksana oleh Kerajaan Sarawak.

“Projek jalan berkenaan dapat menghubungkan penduduk di sini ke Sebuyau. Tambahan lagi, penduduk di Lingga juga sudah mempunyai akses jalan yang lebih baik menuju ke Sri Aman sekarang.

“Justeru diharap agar kesemua projek ini dapat membuka peluang kepada penduduk Lingga untuk berniaga dan mengambil bahagian dalam bidang perusahaan pada masa akan datang,” kata beliau.

Hadir sama Menteri Muda Kesejahteraan Komuniti, Datuk Francis Harden Hollis, Ahli Dewan Undangan Negeri (ADUN) Lingga, Simoi Peri, Residen Sri Aman, Indit Bangai dan Pegawai Daerah Sri Aman, Mohd Ashree Wee.

Oleh Valentine Ngumbang

See author's posts


Razenah dinobatkan Tokoh Kepimpinan Guru

SIBU: Bekas Guru Besar dan Guru Cemerlang Matematik Sekolah Kebangsaan (SK) Abang Abdul Rahman Saratok masing-masing dipilih sebagai Tokoh Kepimpinan Guru dan Tokoh Guru bagi peringkat Pejabat Pendidikan Daerah (PPD) Saratok 2020.

Tokoh Kepimpinan Guru PPD Saratok, Razenah Raimah dan Tokoh Guru PPD Saratok, Ong Amat Ana telah menerima anugerah tersebut yang disampaikan oleh Ahli Dewan Undangan Negeri (ADUN) Kalaka, Datuk Abdul Wahab Aziz pada Sambutan Hari Guru dan Anugerah Perkhidmatan Cemerlang (APC) Peringkat Daerah Saratok 2020 bertempat di salah sebuah hotel termuka dekat sini semalam.

Selain itu, Anugerah ‘Our Hero’ turut dianugerahkan kepada guru Sekolah Menengah Kebangsaan (SMK) Bahasa Malaysia Saratok, Abdul Hadi Meredan.

Razenah, 61, yang menjadi pendidik selama 39 tahun 11 bulan itu berkata, beliau amat berbesar hati dan berterima kasih dengan anugerah yang terimanya.

Bekas Guru Besar SK Abang Abdul Rahman Saratok dan SK Datuk Bandar Debak itu berkata, anugerah tersebut adalah disifatkan antara anugerah yang paling manis dan bermakna buat dirinya biarpun telah hampir setahun bersara sebagai guru.

Razenah menyifatkan kerjaya sebagai guru sebagai ibadah untuk memotivasikan dirinya melaksanakan tanggungjawab dengan amanah dan cemerlang.

Beliau turut menambah dengan menekankan kepentingan warga pendidik untuk berfikiran kreatif dan invotif dalam menyediakan bahan pengajaran dan pembelajaran.

“Warga pendidik perlu bersabar mendidik anak-anak murid, sebagai ibu bapa kedua mereka di sekolah kerana apa yang kita semai, itulah yang akan kita tuai,” ujarnya.

Razenah turut berpesan kepada guru-guru supaya menerapkan elemen kolaborasi dan komunikasi yang baik bagi membolehkan pelajar dapat memberikan pandangan mereka secara terbuka.

“Sesuai dengan tema tahun ini, ‘Berguru Demi Ilmu, Bina Generasi Baharu’, jadi guru perlu seiring dengan perubahan generasi baharu dengan memahami dan mahir dengan mata pelajaran yang diajarkan serta menyayangi anak murid dan mempunyai kemahiran kaunseling untuk mendekati mereka,” katanya.

Bagi bekas Guru Cemerlang Matematik SK Abang Abdul Rahman Saratok, Ong Amat Ana, 60, bersyukur atas anugerah yang diterimanya, dan beliau melihat tugas kepimpinan sektor pendidikan pada abad ke-21 makin mencabar kerana perlu menyediakan satu persekitaran yang kondusif di peringkat sekolah bagi melahirkan modal insan yang berkualiti.

“Dalam keadaan sekarang pembelajaran maya adalah sangat penting maka guru-guru perlu dilengkapkan dengan kemahiran penggunaan perkakasan teknologi terkini. Sebab itu kepimpinan pendidikan adalah untuk memastikan guru-guru sentiasa diberikan pendedahan kepada metadologi yang terkini,” tegasnya.

Sementara itu, Abdul Wahab mengucapkan tahniah kepada kedua-dua bekas guru terbabit yang telah terpilih sebagai Tokoh Kepimpinan Guru dan Tokoh Guru bagi peringkat PPD Saratok 2020.

“Anugerah ini merupakan penghargaan kepada warga pendidik yang telah mencurahkan khidmat bakti dan jasa yang tidak ternilai dalam mendidik anak bangsa,” katanya.

Mengulas lanjut, Abdul Wahab berharap anugerah itu akan menjadi pembakar semangat kepada semua warga pendidik untuk terus bekerja keras dan memberikan sumbangan terbaik dalam melonjakkan lagi kualiti pendidikan di negara kita.

Oleh Adi Safarman

See author's posts